text:
अहमदाबाद। अखनि कईटा कारण स आईआईएम क छात्र कनजर बिहार पर पड़ल अछि। पहिल कारण अछि जे दू वर्ष पहिने पूर्व रेलमंत्री लालू प्रसाद जखनि आईआईएम अहमदाबाद मे छात्र कए मैनेजमेंट क गुर सिखेने छलथि, ओहि स प्रभावित भ कए बी-स्कूल क छात्र बिहार क रुख केलक अछि। दोसर, जे किछु वर्ष मे बिहार मे रिकॉर्ड विकास दर पाउल गेल, ओहि स प्रभावित भ कए आईआईएम अहमदाबाद क छात्र बिहार क यात्रा करि लेल योजना बना रहल अछि ताकि ओ समस्या कए समझताह आ ओकर समाधान लेल प्रयास करताह। पीजीपी-एजीएम कए प्रथम वर्ष क छात्र राज्य क विभिन्न क्षेत्र मे दू सप्ताह क यात्रा करताह। ओ दू फेज अप्रैल आ दिसंबर मे एकरा अमलीजामा पहनउताह। ओ स्थानीय स्तर पर दैनिक जीवन मे अबै वाला समस्या कए नजदीक स देखताह आ ओकरा समझताह। मालूम हुए जे बिहार पिछला पांच वर्ष मे 11.03 फीसदी क विकास दर हासिल केलक अछि, मुदा ओ मात्र गुजरात स पाछु अछि।
छात्र क एकटा समूह राज्य मे पटना आ मधुबनी जेहन जिला क भ्रमण करताह, आ दोसर समूह गुजरात क मेहसाना आ कूच जेहन जिला क आ महाराष्टï्र क औरंगाबाद एहन जिला क भ्रमण करताह। मालूम हुए जे छात्र पिछला साल सेहो महाष्टï्र क कोल्हापुर आ चित्तौर जेहन क्षेत्र मे भ्रमण केने छलथि।
-
देर सही दुरुस्त आयल, आख़िरकार दुनियां के अहि बातक एह्शास भेलैक जे बिहार प्रतिभाक खान अछि एकरा दरकिनार क s के हम सब अनुचित के रहल छी
जय मिथिला ………… जय मैथिली
-
आशा जरुर अछि जे एक दिन ,,ई समाद,, अपन चरम सिमा पर जरुर पहुँचत , बहुत निक -निक खबैर सुनबैत छी , जय मैथिलि – जय मिथिला ,
मदन कुमार ठाकुर ( नॉएडा )
-
Comments are closed.


c: text/html

text:
बिहार मे तेसर चरण के मतदान शांतिपूर्ण ढ़ंग सं संपन्न भ गेल. एहि बेर पिछला चरण के मुकाबला किछ बेसि वोट पड़ल अछि. वोटिंग प्रतिशत बढ़ि कs 48 फ़ीसदी तक पहुंचि गेल. 30 तारीख के 11 संसदीय सीट अररिया, बांका, बेगूसराय, भागलपुर, खगड़िया, कटिहार, किशनगंज, मधेपुरा, सुपौल, मुंगेर आओर पूर्णिया मे वोट डालल गेल. एहि सं पहिले 16 आओर 23 अप्रैल के 13-13 सीट पर वोट भेल छल. तेसर चरण के वोट मे जेडीयू अध्यक्ष शरद यादव (मधेपुरा), केन्द्रीय मंत्री आओर आरजेडी नेता तस्लीमुद्दीन (किशनगंज) , पूर्व केन्द्रीय मंत्री आओर बीजेपी नेता शाहनवाज हुसैन (भागलपुर), निर्दलीय के रूप मे पूर्व विदेश राज्य मंत्री दिग्विजय सिंह (बांका), एनसीपी के महासचिव तारिक अनवर (कटिहार), जदयू के प्रदेश अध्यक्ष राजीव रंजन सिंह उर्फ ललन सिंह (मुंगेर) आओर नीतीश मंत्रिमंडल के पूर्व सदस्य मोनाजिर हसन (बेगूसराय) सहित 203 उम्मीदवारक प्रतिष्ठा दांव पर लागल अछि. महिला उम्मीदवार मे सांसद पप्पू यादव जीक पत्नी रंजीता रंजन, हुनकर मां शांतिप्रिया देवी सहित दिवंगत वामपंथी नेता अजीत सरकार के पत्नी माधवी सरकार के भाग्य के फैसला सेहो ईवीएम मे बंद भ गेल अछि.
एहि बेर के वोट अहां कहि सकय छी मुख्य रूप सं मिथिला मे छल आओर ज्यादातर इलाका कोसी के बाढ़ि सं प्रभावित छल. एहि इलाका मे एहि बेर प्रचार सेहो किछ सुस्त रहल. बाढ़ि मुख्य मुद्दा रहल. राहत आओर बचाव के राजनीति छाएल रहल. मुदा लोकक गुस्सा देखि नेता सभ लोकक बीच जाए सं बचैत रहलाह. राज्य सरकार के कहनाय छल जे केंद्र सं उचित मदद नहिं मिलल. जखन कि कांग्रेस आओर आरजेडी के कहनाय छल जे राज्य सरकार केंद्र सं मिलल मदद के नीक सं लोक तक नहिं पहुंचयलक. एहि बेर परीसीमन के बाद एकटा नवका संसदीय क्षेत्र सुपौल बनल. सुपौल क्षेत्र मे सहरसा, मधेपुरा ओर अररिया के किछ क्षेत्र के मिला क बनाएल गेल अछि. सहरसा चुनाव क्षेत्र नहिं रहला के कारण लोक सभ विरोध सेहो कएलखिन्ह. किछ रंगकर्मी सभ वोट बहिष्कार के बात सेहो कएने छलखिन्ह. आब सभ लोकनि के नजर 16 ताऱीख के होए वाला मतगणना पर लागि गेल अछि.

robotstxt: allowed

filter: keep


text:
Wednesday, October 23, 2013
सोइरी छछारब
सोइरी छछारब
मिथिलांचलमे एकटा बजार अछि झंझारपुर जे अनुमण्डल सेहो छी। झंझारपुरमे एकटा मध्यम किसान छला। नाओं रहनि टुनटुन। हुनका तीनटा बेटा आ दूटा बेटी। तीनू बेटाक बिआह भऽ गेल छन्हि आ दुनू बेटीओक बिआह भऽ गेल छन्हि। ओना दुरागमन पछाइतो दुनू बेटी बेसी काल नहिरेमे रहै छन्हि। दूटा बेटा पंचायत शिक्षक आ एकटा बेटा रोजगार सेवक छथिन। जेठका जमाए पंचायत सचिव छथिन। पहिने तँ ओ दलपति छला। सरकार दलपति सभकेँ पंचायत सेवक बना देलकनि तहीमे ओ पंचायत सेवक भऽ गेला। एम्हर पंचायत सेवककेँ सरकार पंचायत सचिव बना देलक। बुझू जे ओ सभ तँ आब पंचायतक हाकिम भऽ गेला। हुनका सभकेँ नीक आमदनी छन्हि। किएक तँ हुनका सभकेँ इंदिरा अवास आ आनो-आन योजना सभमे कमीशन भेटै छन्हि। जन्म आ मृत्यु प्रमाण पत्र बनबैमे सेहो रूपैआ लइ छथिन।
टुनटुन जीक जेठका जमाएकेँ सासुरमे नीक मानदान होइ छन्हि। किएक ने हेतनि। सासुर जखनि अबै छथिन तँ खरच-बरचपर तूलल रहै छथिन। सासु-सरहोजि लेल फूटा-फूटा मिठाइ, कपड़ा आ धिया-पुता लेल सेहो कपड़ा-लत्ताक संग बिस्कुट, मिठाइ, चकलेट इत्यादि अलग-अलग। टुनटुन जीक छोटका जमाए राकेश जीकेँ पढ़ैमे चन्सगर रहितो अखनि धरि कोनो नोकरी नै भेटल रहनि। ओ मैट्रिकसँ लऽ कऽ एम.ए. धरि प्रथम श्रेणीसँ पास करैत रहला। साले भरि पहिने हुनकर कनियाँ दुरागमन भऽ सासुर आएल रहनि। मुदा कनियाँकेँ बेसी समए नहिरेमे रहए दइ छथिन। नोकरी नै भेने राकेशजी दरभंगाक एकटा निजि विद्यालयमे कार्यरत् छथि। मुदा तैयो सरकारी नोकरी लेल अखनो प्रतियोगिता परीक्षा सभमे बैसैत रहै छथिन।
टुनटुन जीकेँ एक्केटा बहिन ओहो मसोमाते। हुनका दूटा बेटा आ दूटा बेटी छन्हि। दुनू बेटा दिल्लीमे नोकरी करै छथिन। जेठकी बेटी रीना मामा-मामी लग रहि पढ़ैए। छोटकी बेटी वीणा माइए संग रहैए।
टुनटुन जीक जेठकी बेटी मालतीकेँ कल्याणक जाेगता रहनि। जन्माशौचक समए लगिचाएल रहनि। ओकर भौजाइ सभ सोचए, मलतीकेँ जँ भगवान बेटा दऽ दइतथिन तँ हमरा सभकेँ पहुनासँ सोइरी छछारला पछाति नीक आमदनी होइतए। ओना तँ पहिल बेर छिऐ बेटीओ भेने तँ नीक आमदनी हेबे करत। जेठकी भौजाइ सोचैत, हम जेठ भौजाइ छी तँए सोइरी हम छछारब आ पहुनासँ नीक गहना लेब। छोटकी सोचैत, हम तँ सभसँ छोट छी तँए सोइरी हम नीपब। पाहुन नीक कमाइ छथिन। नीक दान-दछिना भेटबै करत। मझिली भौजाइ सोचैत, हमहीं मालती बुच्चीक बेसी खियाल रखैत एलौं। पाहुनो अबै छथिन तँ ननदि-ननदोसिकेँ सुतैले हमहीं अपन घर छोड़ि दइ छी आ अपने ओसारिपर सासु लग सुतै छी। बौआक बाबूजी दलानपर जा सुतै छथि। तँए मालती हमरे सोइरी छछारैले कहत। जौं दोसर कियो छछारत तँ कहियो अपन घर सुतैले नै देबनि।
मालतीकेँ जन्माशौच भेल। बेटी भेलनि। मझिली भौजाइ मालतीक दुल्हाकेँ मोबाइलसँ खबरि देलकनि। छठिहारसँ दू दिन पहिने मालतीक दुल्हा विनोदजी एला।
आइ भिनसरे विनोदजी दू हजार टाका जेठका सारक हाथमे दऽ नीकसँ भोज-भातक ओरियान करैले कहलकनि। जलखै खा छोटका सारकेँ संग बजार गेला। बजारसँ मालती संग बेटी, तीनू सरहोजि आ सासु लेल कपड़ा कीनि कऽ लऽ अनला। आइ छठिहार छी। भिनसरेसँ भौजाइ सभ अँगना-घर नीपब शुरू केलनि। आब चर्चा भेल सोइरी के छछारत। जेठकी भौजाइ बजली-
“सभसँ जेठ हम छी। पहिल अधिकार हमर अछि। मालतीक पहिल बच्चा छिऐ तँए सोइरी हम छछारब?”
छोटकी बजली-
“सभसँ छोट हम छी। तँए सोइरी हम छछारब।”
तैपर जेठकी भौजाइ फरकि कऽ बजली-
“अहाँ सभसँ छोट छी तँ छोटकी ननदि ललिताक सोइरी छछारब। ओकरो पएर तँ भारीए अछि। पाँचे मास पछाति तँ बच्चा जनमत।”
छोटकी भौजाइ बिच्चेमे टिपलक-
“अहीं ललिता बुच्चीक सोइरी छछारब।”
मझिली भौजाइ सभ गप सुनै छेली। हुनको रहल नै गेलनि बजली-
“जखनि पहुना अबै छथिन। तँ हुनका सभकेँ सुतैले हम अपन घर दइ छियनि। आ अखनि सोइरी छछारैले घंघौज भऽ रहल अछि।”
तैपर जेठकी बजली-
“अहाँ सुतैले अपन घर दइ छियनि ने तँ अहीं सोइरी छछारू। अहीं दान-दछिना लिअ गऽ।”
तैपर छोटकी बजली-
“हम जे मालती बुच्चीक कपड़ा खिचै छी आ पहुनाकेँ नीक-निकुत खेनाइ बना खुआबै छी। तेकर कोनो मानि नै?”
मालती माए सभ गप सुनै छेलखिन। ओ सोइरी घरक मोख लग जा बेटीकेँ कहलखिन-
“सोइरी छछारैक तीनू दियादनीक बीच घंघौज भऽ रहल अछि। केकरा कहबीहीन?”
मालती असमंजसमे पड़ि गेली। सोचए लगली, तीनटा भौाजइ अछि। एक गोटेकेँ कहब तँ दू गोटे रूसत। मुदा छछारत तँ कियो एक्के गोटे। बेटीकेँ चुप देखि माए फेरो बजली-
“बाज ने, केकरासँ छछरबेवहीन?”
मालती माएकेँ पुछलखिन-
“तोहर की विचार छौ?”
माएकेँ छोटकी पुतोहु बेसी मानै छथिन। राइते-राति जँतबो करै छथिन। ई सभ मन पड़लनि। माए बजली-
“छोटकीकेँ कहीन सोइरी छछारैले।”
तैपर मालती बजली-
“मझिली भौजी हमरा सभसँ बेसी मानैए। जखनि सेवकजी अबै छथिन तँ अपन घर हमरा सभ लेल छोड़ि अपने दुनू परानी अनतए सुतै छथिन।”
माए कहलखिन-
“तोरा जेकरासँ मन हाेउ तेकरासँ सोइरी नीपा। हमरा लेल तँ तीनू पुतोहु एक्के रंग।”
मालती अपना दुल्हा सेवक जीसँ सेहो विचार लेब जरूरी बुझलनि। ऊहो मझिलीए सरहोजिसँ निपबैले कहलखिन।
मझिली भौजाइ सोइरी छछारलक। तइले छोटकी आ जेठकी भौजाइकेँ बड़ दुख भेलनि। मुदा दुनूमे सँ कियो किछु बजली नै।
पाँचे मास पछाति टुनटुन जीक छोटकी बेटी ललिताकेँ बेटा जनमल। आइ छठिहार छी। हुनकर दुल्हो नै एलखिन आ ने कियो आने सासुरसँ एलनि। ललिताक माए तीनू पुतोहुसँ बेरा-बेरी पुछलखिन जे सोइरी के नीपब। जेठकी पुतोहु कहलकनि-
“मालती बुच्चीकेँ बेटी भेल तँ मझिली सोइरी निपलक। दान-दछिना लेलक। ललिताक दुल्हा तँ पाइबला नै छथिन। ओकरो साेइरी मझिलीए किए ने छछारत।”
मझिली पुतोहुकेँ कहल गेल तँ ओ बजली-
“हम तँ मालती बुच्चीक सोइरी छछारनहियेँ रही। आब छोटकी नै तँ जेठकी छछारती। हुनके सबहक पार छियनि।”
जखनि छोटकी पुतोहुसँ कहल गेल तँ खौझाइत जवाब देलखिन-
“हम किएक छछारौं। जेठका पाहुन अबै छथिन तँ नीक-निकुत बना-बना हम खुअबियनि, कपड़ा-लत्ता हम खींचौं आ आमदनी बेर आएल तँ साेइरी निपलक मझिली। ओकरे कहथुन वएह नीपत।”
तीनू दियादनी एक्के बात सोचए। छोटका पाहुन तँ पाइबला छथिन ने। कहुना कऽ दरिभंगामे खानगी स्कूलमे पढ़ा सरकारी नोकरी लेल प्रयास कऽ रहल छथिन। जहिया-कहियो सासुर अबै छथिन तँ दू-चारि डिब्बा साधारनी बिस्कूट लऽ कऽ। मिठाइ तँ कहियो नाओं लेल नै अनने हेता। सासु आ हमरा सभकेँ के देत कपड़ा। ललितो बुच्चीकेँ तँ आफदे रहै छन्हि। तेलो-साबुन ले लल्ला-छुच्छी। साेइरी जे छछारब से कोनो गहना-जेबर देत।
ललिताक माए फेर मझिली पुतोहु लग जा कऽ कहलखिन-
“जेठकी आ छोटकी दुनू गोरे अहीं नाओं कहैए। मालतीक दुल्हा पाइबला अछि तँए ओकर सोइरी अहाँ नीपलिऐ आ ललिताक के नीपत? मालती दुल्हासँ गहना-जेबर अहाँ लेलिऐ तइले ओहो दुनू दियादनीकेँ पछताबा होइ छै जे हम छछारितौं तँ हमरा होइतए। ललिताक तँ सहजे सभ बुझै छै जे ओ किछु दइबला नै अछि। उ दुनू दियादनी तँ खुलिए कऽ कहि देलक जे जाथुन ओकरे कहिहथिन।”
मझिली कहलकनि-
“से जे ई कहै छथिन, सेवकजी हमरा गहना देलखिन से ई देखने रहथिन? गहना दइत तँ पहिरतौं आकि नुका कऽ रखने रहितौं। अखनि हमर मोनो भारी लगैए। मथो दुखाइए। भितरे-भीतर बोखार रहैए। सर्दी-कफ भऽ गेल अछि। सुनै नै छथिन उकासीओ होइत रहैए। साेइरी छछारने तँ नहाए पड़त जइसँ आरो बेसी मोन खराप भऽ जाएत। तखनि हमरा धिया-पुताकेँ के करत। हम नै छछारबनि।”
सासु कहलखिन-
“जेठका पाहुन जौं गहना नै देने हेता तँ रूपैआ-पौसा तँ देनैहीए हेता। कोनो कि हमरा सभकेँ देखा-सुना कऽ देलनि। किछु नै देने हेता से नै मानब। हम सभ गप बुझै छी। अहाँ सभ सोचै छिऐ जे ललिताक दुल्हा तँ सोइरी नीपाइ किछु देत नै तँए अहाँ सभ एना छिरहारा खेलाइ छी। अहाँ सभले कि ललिता सोइरीएमे बैसल रहत आकि निकलबो करत। अहाँ सभ नै नीपै जाएब तँ हम अपनेसँ नीपि देबै। हमर तँ बेटी छी हम थोड़े छोड़ि देबै। जाउ अहाँ सभ सुतू गऽ।”
ई कहि माए ललिता लग गेली। माएकेँ देखिते ललिता पुछलकनि-
“के निपतौ?”
“कियो नै तैयार होइ छौ। तोहर दुल्हा कोनो पाइबला छथुन जे सोइरी नीपाइ गहना-जेबर देबहीन। बुझहै नै छीही छुच्छाकेँ के पुच्छा। हम अपनेसँ नीपब। तूँ चिन्ता नै कर।”
ललिता बजली-
“माए, तोहर नीपनाइ नीक हेतौ। तीन-तीनटा भौजाइ रहितौ माए सोइरी निपलकै। लोक की कहत?”
“एकटा काज कर। दीदीक बेटी रीना अछि ने ओकरे कहीन वएह नीप देत। जौं भगवान हमरो दिन नीक केलक तँ रीनाकेँ कोनो गहना दऽ देब। अखनि तँ हमरे दिन भारी अछि जे नैहर ओगरने छी।”
माए बेटीकेँ संतोष दैत कहलखिन-
“अच्छा चिन्ता जुनि कर। भगवान जरूर दुख बुझथुहुन। हँ गै हँसलै घर बसै छै।”
रीना ललिताक सोइरी नीपलक। भोज-भातक कोनो आरियान नै रहए। भगवानक घरमे देर छै अन्धेर नै छै। ललिताक दुल्हा राकेश जीकेँ केनरा बैंकमे नौकरी भेलनि। आब तँ ऊहो पाइबला लोक भऽ गेला। सासुरमे हुनको मान-दान बढ़ि गेलनि।
पहुलका बच्चाक जन्मक तीन बर्ख पछाति ललिताकेँ दोसर बच्चा भेल। एमकी बेटी रहए। बेटी रहितौ तीनू भौजाइ सोइरी छछारैले उपरौंज करै छेलखिन। जेठकी भौजाइ सोचैत, सोइरी हम छछारब। मझिली तँ जेठकी ननदि मालतीक सोइरी छछारि दान-दछिना पाबिए नेने अछि। छोटकी भौजाइ सौचैत ललिता हमर छोटकी ननदि छी आ हम ओकर छोटकी भौजाइ तँए हमर छछारब उचित। मझिली भौजाइ किछु आर सौचैत, हुनकर सोच ई जे जेठकी आ छोटकीमे सोइरी छछारैले रक्का-टोकी हेबे करत, किएक तँ ओकरा दुनू गोटेमे भैंसा-भैंसीक कनारि अछि। जखने दुनू गोटेमे बात-बताबलि हएत तँ कहब। से नै तँ अहाँ दुनू गोटे अस्थिर रहू हम छछारबै। छोटका पाहुन तँ बैंकमे हाकिम भऽ गेला। जेठका पाहुनसँ बेसी दान-दछिना देबे करता।
आइ छठिहार छी। राकेशजी अपने तँ नै एला मुदा हुनकर पिताजी एलखिन। जेठका सारक नाउँए पाँच हजार टाका पठा देने छथिन। नीकसँ भोज-भात करैले कहने छथिन आ ललिता जन्मलही बेटी, बेटा, सासु आ तीनू सरहोजि लेल कपड़ा सेहो कीनि कऽ दइले कहने रहथिन। माए ललितासँ पुछलखिन-
“सोइरी छछारैले केकरा कहबीहीन। ऐ बेर तँ तीनू भौजाइ मुँह बौने छौ।”
ललिताकेँ पछिला सभ गप मने रहनि। कहलखिन-
“सोइरी रीना छछारत। ओकर पछिलो दान-दछिना बाँकीए छै। दुनू सोइरीक दान-दछिना अही बेर देबै।”
माए कहलखिन-
“बड़ नीक विचार। भगवान तोरा सभकेँ नीक करथुन।”
Subscribe to: Post Comments (Atom)


text:
बिहार मे बिजली संकट चरम पर अछि, इ संकट दरभंगा सन शहर मे बेसी देखार भ रहल अछि, दरभंगा मे बिजली घर 1939 मे लागल छल आ 1975 धरि इ शहर अपन बिजली घर स उत्पादित बिजली स रोशन छल, शहर के करीब 35 साल तक रोशन करबा मे अहम भमिका रहल दरभंगाक बेरौलिया परिवारक जेकर कंपनी दरभंगा लहेरियासराय पावर कारपोरेशन अधिग्रहण स पूर्व तक नफा मे चली रहल छल, बिहार मे बिजली संकटक बीच इतिहासक किछु पन्ना स गरदा हटेबा लेल इसमाद बेरौलिया परिवारक सदस्य विजय बरौलिया स गप केलक अछि, प्रस्तुत अछि वर्तमान संकटक कारण आ निराकरणक लेल कुमार प्रकाश आ विजय श्रीवास्तव स भेल विजय बेरौलिया क लंबा चर्चाक प्रमुख अंश- समदिया
प्र: वर्तमान दरभंगा अन्हार अछि, जखन किआजादी स पूर्व एहिशहर में अहां सब 24 घंटा बिजली देबाक काज केने रही, आखिर अन्हार कोना भेल दरभंगा
बेरौलिया- देखू, पहिल गप त इ जे दरभंगा अन्हार भेल नहि, कैल गेल अछि, केंद्र सरकारक गलत नीतिक एहि स पैघ उदाहरण नहि भेटत, राष्टीयकरणक नाम पर छोट छोट बिजली घर कए अधिग्रहण कैल गेल जे पूर्णत असफल रहल, दरभंगा मे दूटा पावर हाउस छल, एकटा राज दरभंगा क छल आ दोसर हमर सबहक, दूनू मिलिकए दरभंगा मे जरूरतक हिसाब स बिजली आपूर्ति करैत छल, आइ दरभंगा मे तीन मेगावाट बिजली भेट रहल अछि, जखन कि जरूरत करीब 20 मेगावाटक अछि, जहिया धरि हमर कंपनी छल दरभंगाक जरूरत तीन-चारि मेगावाट छल आ हम सब ओतबा उत्पादक करि लैत छलहुं, सच कहू त आइ ओतबो बिजली दरभंगा कए नहि भेट रहल अछि जेतबा 1975 मे एहि ठाम पैदा होइत छल
प्र: राज दरभंगा क संग अहां सबहक संबंध केहन रहल
बेरौलिया- राज दरभंगा संग हमर सबहक संबंध कमोवेश नीक रहल, जाबत धरि महाराज रहलाह ताबत धरि त कोनो गप नहि, ओ भविष्य देखनिहार छलाह,
प्र: राज दरभंगा स समझौता कोना भेल
बेरौलिया- दरअसल इ समझौता दूनूक जरूरत छल, हमर दादा 1940 मे दरभंगा क्लब क एकटा बैठक मे अपन दू टा मित्रक समक्ष बिजली घर लगेबाक प्रसताव रखलाह, तीनू गोटे बिजली घर लगेलाह त मुदा दू टा मित्र किछु साल बाद एहि स अलग भ गेलाह आ हमर दादा असगर इ कंपनी चलेबा लेल तैयार भ गेलाह मुदा हुनका लग एकर विस्तार लेल ओतबा टका नहि छल, दोसर दिस हमर कंपनी स पहिने महाराज अपन बिजली घर लगेने छलाह जे हमर बिजली घर स काफी पैघ छल, मुदा हमर सबहक प्रबंध देखि ओ अपन बिजली घरक प्रबंधन हमरा सब कए देबा लेल एकटा प्रसताव रखलाह, जाहिक तहत दूनू बिजली घर एकटा कंपनीक भीतर आबि गेल, जाहि मे महाराजक पैघ शेयर राखल गेल मुदा प्रबंधन हमर सबहक हाथ मे रहल,एहि तरहें महाराज कए नीक प्रबंधन आ हमरा सब कए नीक पूंजी भेट गेल
प्र: दूनू संयंत्र केना काज करैत छल
बेरौलिया- राज पावर हाउस कोल स चलैत छल, जखन कि हमर सबहक पावर हाउस लाइट डीजल स चलैत छल, दूनू जगहक मशीन लंदन स आनल गेल छल आ काफी नीक जेकां शहर मे आपूर्ति कैल जाइत छल, राज दरभंगा अपन सबटा कर्मचारी कए बिजली मुफत मे दैत छल आ अनका लेल सेहो बिजली दर काफी कम छल, एकर बावजूद कंपनी कहियो घाटा मे नहि गेल
प्र: अहां अपन संयंत्रक विस्तार किया नहिकए रहल छलहुं
बेरौलिया- 1970 क बाद शहर मे बिजलीक मांग बढबाक संभावना जगल त हम सब संयंत्र कए बढेबाक प्रयास शुरू कैल, मुदा ओहि समय मे वाम पंथी विचारधारा देश क नीति पर प्रभावि भ रहल छल आ केंद्र क नीति एहन छोट छोट बिजली घरक विस्तारक खिलाफ छल, हमरा सब कए साफ कहल गेल जे अपन संयंत्रक विस्तार नहि करू आ शहर मे जे मांग क आपूर्ति अहां नहि करि पायब ओतबा बिजली बिहार राज्य बिजली बोर्ड स खरीद लेल जाए, एकर बाद हम सब बरौनी स बिजली कीनबा लेल मजबूर भ गेलहुं छल
प्र: जहिया इ अधिग्रहण भेल ओहि दिन शहरक जरूरत केतबा छल आ अहांक उत्पादन केतबा छल
बेरौलिया- ओहि रातिक गप नहि पूछू, हमर घर मे खेनाइ नहि बनल छल, शहर मे एहि अधिग्रहणक विरोध मे हंगामा भ रहल छल, दरभंगाक लोक सडक पर उतरि चुकल छल, आगजनी भ रहल छल, मुदा देश मे आपातकाल लागल छल आ कियो किछु नहि कए पाबि रहल छल, जाहि राति हमर सबहक कंपनीक अधिग्रहण भेल तहिया दरभंगा शहरक मांग चारि मेगावाट छल आ हमसब चारि मेगावाट बिजली पैदा केने रही, विशेष आयोजनक दिन मांग पांच धरि पहुंच जाइत छल त हम सब बरौनी स बिजली कीनैत छलहुं
प्र: केवल अहिंक कंपनीक अधिग्रहण भेल या आओर कंपनीक संग छल
बेरौलिया- हमरा जहां तक बुझल अछि हमर कंपनीक संग संग कुल नौ गोट एहन कंपनीक अधिग्रहण भेल छल जे बिहारक कईटा शहर कए जरूरतक अनुसार बिजली द रहल छल, एहि मे पटनाक पेस्को सेहो शामिल छल, जाहि मे राज दरभंगाक सेहो पैघ शेयर छल
प्र: मुआवजा कए ल कए राज दरभंगा स अहां सबहक मतभेद किया भेल
बेरौलिया- देखू हमर सबहक इ धंधा छल, एहि स जीवन चलैत छल, राता राति सब किछु चल गेल, महाराज पहिने चल गेल छलाह, महाराजक निधनक बाद राज दरभंगाक कर्ताधर्ता केहन भ गेलाह इ ककरो स नुकायल नहि, एहन मे राज दरभंगाक शेयर कंपनी मे बेसी छल, परंच ओ मुआवजा लेल हमर सबहक सग नहि देलक, ओकरा टकाक जरूरत नहि छल मुदा हम सब एक प्रकार स सडक पर आबि गेल रही, इ त हमर पिताक आत्मबल छल जे दरभंगा मे टिकल रही गेलहुं, कंपनी अधिग्रहणक बाद हमर पिता टांसफारमर मरम्मत क काज मंगवा लेल सरकार स निवेदन केलाह, मुदा सरकार एहि काज लेल सहो अनुमति नहि देलक, हम सब आखिरकार बिजली क्षेत्र कए अंतिम प्रणाम कहबा लेल मजबूर भ गेलहुं
प्र: आखिर दरभंगा बरौलिया परिवार कए कोना बिसरी गेल
बेरौलिया- जे ओ दिन देखने अछि ओकरा हम सब आइ सेहो मन पडैत छियेक, जहां धरि हमर सबहक सवाल अछि त हम सब धंधा केनिहार लोक छी, जाबत धरि धंधा ठीक स नहि जमि जाइत अछि चैन कहां जे दोसर दिस देख सकी, पिछला 30 साल स हम सब अपना कए स्थापित करबा मे लागल छी, कईटा भाई त दरभंगा की बिहार छोडि देलाह, एकटा भाई गोरखपुर मे साइकिल क रीम क कारखाना चला रहल छथि, हमरा पर सेहो दबाव छल, मुदा हमरा एहि शहर स एहन लगाव अछि जे दोसर ठाम नहि जायब,एहि ठाम लेल किछु सोचि रहल छी,
प्र: छोट बिजली संयंत्र एखनो आत्मर्निभर हेबाक कुंजी अछिबा नहि
बेरौलिया- छोट बिजली घर एखनो प्रासंगिक अछि, मुदा सवाल अछि जे एहि क्षेत्र मे कोनो काज एक दू साल मे सामने नहि अबैत अछि, एहि लेल कम स कम पांच साल चाही, फेर सवाल इ अछि जे एहन जेना सरकार बिजली पर काज कए रहल अछि ओहि स लगैत अछि जे अगिला पांच साल मे बिहार मे जरूरत स बेसी बिजली भ जाएत, एहन मे नव आ छोट बिजली घर स उत्पादित बिजलीक खरीदक गारंटी के लेत
प्र: बिजली क्षेत्र में लौटबाक कोनो योजना
बेरौलिया- आब ओहि जोकर रहलहुं कहां, सरकार हमर बिजली घर त ल लेलक मुदा ठीक स मुआवजा नहि देलक जाहि स हम सब आर्थिक रूप स एहन कमजोर भ गेलहुं जे आइ एहि क्षेत्र मे एबा लेल सामर्थ नहि बचल अछि, दोसर इ जे पिताक निधनक बाद बिजली क्षेत्र मे आब हमर सबहक कोनो अनुभव नहि अछि, हां, हम सब आन क्षेत्र मे कारखाना लगेबा लेल प्रयास कए रहल छी जाहि स दरभंगा मे रोजगार क अवसर पैदा हुए आ इंटरप्रेयर जे एहि ठाम खत्म भ गेल अछि ओ एक बेर फेर स पैदा भ सकए
प्र: दरभंगा में कोन तरहक कारखाना लगेबाक विचार कए रहल छी
बेरौलिया- एखन हम सब एकटा फूड प्रोसेसिंग आ प्लास्टिक उत्पाद क लेल गंभरता स विचार कए रहल छी, सरकार एहि क्षेत्र मे मददगार भ रहल अछि, माहौल आ अवसर कए देखैत एहि दिस योजना आगू बढि रहल अछि
प्र: एहियोजना कए जमीन पर एबा मे कतबा दिन लागत
बेरौलिया- हम सब तैयार छी, बस सरकारक नवका नीतिक बाट ताकि रहल छी, ओ जहिना आउत हम सब अपन काज शुरू कए देब
प्र: इसमाद स गप करबा लेल धन्यवाद
बेरौलिया- अहूं कए धन्यवाद, विकास लेल एहन चर्चा पहिल बेर केलहुं अछि


text:
शुक्रवार, 6 जनवरी 2012
की जिनगी बेकार अछि ?
की जिनगी बेकार अछि ?
नै , निमही गेल त जिनगी कमाल अछि |
किछ दिन पहिने के बात अछि , पुसक ज़ारक मास अह़ा सब लोकेन अहि बेर देखबै केलो कतेक हद तक ढंड अपन चरम शीमा तक पहुँच गेल छल , ओही ढंडी के ई बात छी |
हमर दफ्तर में किछ जरुरी काजक प्रयोजन भ गेल छल , जाही कारने , हमर दफ्तर के छुट्टी क समयक हिसाब से , बहुत देरी कअक फुर्सत भेटल , ताबे में देखलो हमर साईकिल सेहो पेंचरक अबस्था में अछि | एक त ई ढंडी दोसर कुन्नु सबरी के साधन नै , हम अधिक असमंजस में परी गेलो जे आब हम अपन डेरा कोनक जायब , घड़ी के समय एग्यारह बता रहल अछि, चारू दिस कुन्नु चारा नहीं , आ घर पर धिया - पुत्ता सब के सेहो चिंता होयत हेतैन जे एतेक रैत के कतय छैथि , आगन वाली के त बाते किछ और कनिको देरी भेल , की हे भगवती कही ढेर रास कोबला - पाती क बसैय छैथि जे , हे भगवती हुनका रक्षा करबैन |
ई सब बात सोची - सोची के हम और बेसी चिंता में छलो | आखिर की कायल जाय ?
ताबे में ऐगो बुजुर्ग (उम्र ५५ से ५८ के) किमरोह से रिक्शा लअके हमरा लग अबी गेला , आ हमरा से झट सँ बजला |
बेटा आप को कहा जाना है ?
हम कहल्यनी - हमको छलेरा सदर पुर गाँव जाना है वह हाँ से मै पैदल निकल जाउगा ,
रिक्शा वाला बाजल , बेटा वो कितना दूर है ?
हम कहल्यनी ,यहाँ से तक़रीबन १२ किलो मीटर दूर पर है ,
रिक्शा वाला हमरा से बाजल ,, बेटा हमरा घर उस जगह से बहुत दूर है मै नहीं जा पाउगा आप कोइ दूसरा रिक्शा देखलो |
हम एहन बात सुनी के और बेशी चिंतागिर्त भगेलो , जे आब हम की करब , यदि पैदल जायत छी त कम सँ कम दू घंटा समय लागैत अछि , नहीं जायव त घर में अंदेशा , कुलमिला के चारू तरफ चिन्ते - चिंता , आखिर करब त करब की ?
एतेक बात मन में सोचेयत छेलो की , ताबे में फेर ओह्ह रिक्सा बाला हमरा सामने आबी के कहैत अछि ,, बेटा हम से पहले आप को अपने घर जाना जरुरी है , मै तो सरक क आदमी हूँ , लेट –सेट अपने घर चला जाउगा ? आप बैठ जाऊ , आगे - आगे रास्ता बताते रहना |
ई बात सुनी के हमरा अपन मन में ई भेल , जे भगवती हमर सबहक पुकार सुनी लेलैथि आब कुनू चिंता नै हम सही सलामत अपन घर पहुंच जायब | आखिर में भगवती अपन दूत हमरा लेल पठाई देलाथी |
कनिक दूर गेल होयब की हमरा मुहँ से अचनाक अबाज निकैल गेल , की अंकल ईस साल क ढंड तो बहुत हद तक बढने लगे है ? पत्ता नहीं गाँव - घर क़ा क्या बुरा हाल होगा ?
रिक्शा वाला के अबाज आयल -
,, बेटा सबको इंसानियत के कारन मज़बूरी आ गारिबी क़ा पालन करना परता है, ईस में , मै और आप क्या कर सकते है ? सब कर्मो क़ा खेल है , भाग्य जिधर ले जाते है उधर जाना परता है , आखिर में हम गरीब लोग उसका पालन करते है , इस में ढंडी और गर्मी क्या करेगा ?
ई बात सुनीक हमरा अपना –आप में ई जानकारी भेटल जे " ई बुजुर्ग " किछ खास पढ़ल -लिखल छैथि --
हमर मुहँ से झट सं आवाज निकैल गेल जे - अंकल आप कितने पढ़े - लिखे है ?
हमरा उत्तर भेटल " बेचलर ऑफ आर्ट फ्रॉम मिथिला युनिभर्सिटी "
हुनकर ई शब्द सुनी के हमर दिमाग किछ और सोचय लागल जे, बी ए कके ई आखिर रिक्शा कियाक चलबैत छैथि ?
ओहो हमर मिथिला के निवासी बनी , हमर मन में हुनका से बारबार ईहः प्रश्न पुछैक इच्छा करैत छल जे आखिर की कारण अछि ?
जखन हुनका बोली बचन से मिथिला क अबाज निकलल त हम अप्पन मैथिलि भाषा मै हुनका झट सं पुछलियन की -
,, काका अहंक कतय घर भेलय " ?
रिक्शा वाला सरमायत - सरमायत धीरे - धीरे मधुर अबज में बजला , हमर घर सुपोल परैत अछि |
हम फेर - काका अपनेक की नाम भेलय
उत्तर भेटल -- हरी शरण झा ,
हम - पुछलीयन काका अहाँ एतेक पढल - लिखल छी ओही के उरांत रिक्शा क्याक चलबैत छी ?
झा जी काका बजला - रिक्शा हम नै चलबैत छी , हमर मज़बूरी चलबैत अछि |
हम फेर पुछलीयन - झा जी काका अहिठाम अपनेक संग और कियोक छैथि ? झा जी काका से उत्तर भेटल - हमर सब परिवार एतही छैथि ,जाही में हमर अर्धांग्नी आ दुगो पुत्र आ एगो सुपुत्री छैथि |
हम फेर पुछलीयन - काकी आ बोउवा सब के ई निक लागैत छन जे अहाँ रिक्शा चलबैत छी?
झा जी काका कहलैथि - हमरा परिवार में किनको ई नहीं बुझल छैन जे हम रिक्शा चलबैत छी ,
हम फेर पुछलीयन से कोना ?आखिर अहाँ की काज करैत छी आ कोनाक रहैत छी ? --- आखिर की कारन अछि जे अह्ना डिग्री लअके रिक्शा चलबैत छि ---
झा जी काका , धीरे - धीरे अबाज निकलैथी कहलैथि हम सन १९९० में दिल्ली एलो , कैकटा कंपनी में जाके अपन बिग्यापन देलो कतोउ जोगर नै लागल क्याक की हमरा लग डिग्री त छल मुद्दा कम्पूटरक शिक्षा नै छल जाही कारण सब जगह से निष्कासित भ जायत छेलो | बहुत दिनक बाद अपन जिनगी से हारल थाकल अपन जिनगी के सिकोरटी गार्ड के काज पकरलो ओही समय में हमरा ३००० रूपया दैत छल , समय ठीक ठाक से बितैत छल , आ धिया पुता सब सेहो स्कुल में पढैत छल , बहुत निक जेका गुजर बसर होयत छल , समय बितल गेल महगाई बढ़ल गेल , मुद्दा आमदनी के कुन्नु दोसर चारा नही छल , हम अपन परिवार के त पेट भरी लैत छेलो मुद्दा धिया - पुत्ता के पढाई के खर्चा हमरा से पुरेनाय बड़ मुसकिल छल - आखिर कतेक दिन तक परोशी से कर्जा लअके बच्चा सबहक स्कुल के माशिक शुल्क देबय | एतबा नही, हमर जिनगी के कमाए के अंतिम चरम सीमा सेहो बितल जायत छल आ घर क खर्चा सेहो बेसी भेल जायत छल , जाही कारने गार्ड के आट घंटा काज केला के बाद बाकि समय में हम भाडा पर रिक्शा चलब लागलो ताकि हमर धिया पुता के आबैय बाला जिनगी में ई तकलीफ नै होय जे हमर बाबु हमरा पढ़े में खर्च नही द सकला आ हमर शिक्षा अधूरे रहिगेल , अन्त में हमरा जेक रिक्शा नहीं चलाबैं परै ,
हम फेर प्रश्न क देलियानी जे बोउवा आ बुची सब एखन की करैत छैथि ?
हरी काका कहलैथि जे -
हमर जेट पुत्र बी- टेक इंजीनियरिंग कोर्स के फ़ाइनल में छैथि , आ दोसर पुत्र एम बीया क तयारी करैत छैथ और पुत्री अंतर स्नातक परीक्षा दके अपन मायक संग घर मे काज धन्दा के देखैत छैथि ,
हमरा मन में बेर - बेर हिनका से प्रश्न पुछैक इच्छुक छल मुद्दा हम करब त करब की ?
हरी काका हम अपन गंतब्य स्थान के नजदीक तक आबी गेल छी, जायत - जायत बस एकटा प्रश्न के उत्तर देयत जाऊ |
बाजु की पूछय चाहैत छी ---
हम झट सन बजलो हरी काका की जिनगी बेकार अछि ?
हरी काका से झट सन उत्तर भेटल - नीमैह गेल त जिनगी कमाल अछि ,
ऐतबा में हम अपन जेबी में सं एगो नमरी निकैल के हरी काका के देबय लागलो की हरी काका हमरा मना क देलानी ई कहीके की अहुं हमर जेट पुत्र के समान छी अह्ना अहि से दोसर कुन्नु काज करब , कतबो जिद कलियन , आखिर अन्त में ओ एको टाक हमरा से नहीं लेलैथि
नोट - (आखिर की कारण छल जे ओ हमरा से एको टा टाक नहीं लेलैथि हम मैथिल छी,
ताहि द्वारे या हुनका से बिसेष किछ बात कय लेलो ताहि द्वारे , या हम हुनका से उम्र में बहुत छोट छेलो दही द्वारे , या हमहू हुनके जेक गरीब मजदुर बनी प्रदेश आयल छी ताहि द्वारे , या हुनका अपन मैथिल लोक से बेशी प्रेम छानी ताहि द्वारे, आखिर की कारन छल , सब प्रान्त में देखैत छी बहुत रास अपन मैथिल भाई छैथि , कियक नै हरी काका सन छैथि जे एक दोसर से अपन गाम घर जेका एक दोसर संग भाई चार जेका ब्यबहार करैथि , ई बात हम अपना - आप के मन में बस ईहा सोचैत छेलो , आई ई बात कतेको अपन मैथिल भय - बंधू के सामने अपन मुहं से सेहो बतेलो कियोक नहीं बजला जे आखिर कारन की छल , अहं सब पाठक गन जरुर बतायब जे कारन की छल )
कोई टिप्पणी नहीं:
सदस्यता लें टिप्पणियाँ भेजें (Atom)


text:
घर जाय लेल मोन बेकल,
हाँय-हाँय ओ काज समेटल,
जल्दी-जल्दी डेग बढाओल,
होयत बच्चा सभ आस लगौने,
कनिया हेतीह आँखि लगौने,
कुन्दन कुमार मल्लिक, जन्म- ०८ दिसम्बर, १९७९, ग्राम-बलियारी, प्रखण्ड- झंझारपुर (मधुबनी)। पिता- श्री कृत्यानन्द मल्लिक, माता- श्रीमती गायत्री मल्लिक। शिक्षा- स्नातक (रसायन शास्त्र)। सर्वप्रथम प्रकाशित रचना हिन्दी मासिक पत्रिका "विज्ञान प्रगति"क वर्ष १९९७ के वार्षिक विशेषांक मे। "कतेक रास बात"क प्रेरणा सँ मैथिली लेखनक प्रति अग्रसर। एहि मंचक लेल नियमित रुप सँ लेखन आ वर्तमान मे एकर सम्पादक सदस्य। सम्प्रति ग्रुप सनोफी एवेंटीस, बंगलोर मे मेडिकल रिप्रेजेंटेटिव पद पर कार्यरत। सम्पर्क- मो. +९१-९७३९००४९७०, ई- मेल- kkmallick@gmail.com
मासक पहिल तिथि जे,
भेटल आई दरमाहा से,
किनबाक अछि चीज कतेक रास,
पूरा होएत सभहक आस,
कंटीरबा लेल आंगी-गंजी,
बुच्ची लेल फ्राक सतरंगी,
कनियाक जे छन्हि फाटल नुआ,
चिप्पी लागल अपनो अंगा,
कनिया देथिन्ह सदिखन उपराग,
कियैक ने अपनो लेल कीनैत छी,
एक्के जोडि मे बरख बितबैत छी,
सदिखन ओ दैथि एक्के जबाब,
हमर त कोनहुना दिन बितैय यै,
घरक हाल देखि कोँढ फाटैत यै,
यैह सभ सोचैत ओ आगाँ बढलाह,
मोने मे हिसाब जोडैय लगलाह,
फेर ओ विचारय लगलाह,
बहुतो किछु कीनय के अछि,
मास सेहो खपाबय के अछि,
इ सोचिते हुनका किछु नहि फुरायन्हि,
रहि-रहि हाथ जेबी पर जायन्हि,
फेर ओ गुम्म जेकाँ भ' गेलाह,
रुकि के किछु सोचय लगलाह,
नहि होयब हम निराश,
पूरा करहब सभहक आस,
लेलथि सभहक लेल किछु ने किछु,
अपना लेल फेर ओहिना छुच्छ,
मोने मे ओ सोचय लगलाह,
फेर कनिया देतीह उपराग,
कियैक ने अपना लेल कीनलहुँ,
हुनका देबन्हि कोन जबाब,
मोन मे गुनधुन करैत रहथि,
झटपट डेग बढबैत गेलथि,
हुनका देखि हम सोचय लगलहुँ,
अपना सँ पुछय लगलहुँ,
के थीक इ मानव,
की छन्हि हिनक नाम,
कतय सँ छथि आयल,
कतय हिनक ठाम,
अंतर्मन सँ आयल फेर एक जवाब,
सभहक घर इ वास करय छथि,
कतओ सजीव आ कतओ निर्जीव,
हिनक साहचर्यक महत्ता एहेन,
जेठक रौद मे शीतल बयार जेहेन,
इएह कहबैत छथि पिता,
इएह छथि जन्मदाता।


text:
सोनू मिश्रा
पटना। राजभवन परिसरक नवनिर्मित राजेंद्र मंडप मे बुधदिन क सांझ विद्यापति गीतक मधुर स्वरक संग शुरू भेल। अमीर खुसरोक सूफी आ गुरुदेव रवींद्र नाथ टैगोरक रचना एकला चलो रे क संग गुनगुनाइत बिहार गौरव गानक विशिष्ट कोरियोग्राफी आ तेज धुनक संग ओतय बैसल लोक सेहो खूब कोरस केला- महका-महका सोंधी माटी का बिहार है। राष्ट्रपति प्रणब मुखर्जीक सम्मान मे राजेंद्र मंडप मे विशेष सांस्कृतिक संध्याक आयोजन कैल गेल छल। राष्ट्रपति अहि भवनक उद्घाटन केलैनी।
रंजना झा सांस्कृतिक कार्यक्रमक शुरुआत विद्यापति गीत ‘जय-जय-जय भैरवी असुर भयावनि..’ स केलथि। रंजना एकर बाद मैथिली क एकटा श्रृंगार रसक रचना ‘सुनो-सुनो रसिया आब नय बजाऊ बंसिया गेलैनी।’गेलथि। रंजना क बाद बारी सूफी संगीतक छल। बेतिया स आयल असलम चिश्ती क सूफी संगीतक प्रस्तुति लेल खास तौर पर बजाउल गेल छलाह। सूफी गीतक आरंभ अमीर खुसरोक अमर रचना ‘छाप तिलक सब छीनी रे तोसे नैना मिलाके ..अपनी सी रंग लीन्ही रे तोसे नैना मिलाके’ स भेल।
सूफीक बाद स्थानीय रवींद्र परिषदक कलाकार सभ ई कोरियो आह्वान स शुरू केलैनी आ तकर बाद गुरुदेव रवींद्र नाथ टैगोरक अमर रचना ‘एकला चलो रे’ गेलैनी। अंत मे बिहार गौरव गानक प्रस्तुति नव आ जबर्दस्त कोरिओग्राफक संग पेश कैल गेल। बिहार गौरव गानक संग सांस्कृतिक कार्यक्रमक समापन भेल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
विद्यापति गीतक संग शुरू भेल राष्ट्रपतिक सम्मान मे सांस्कृतिक संध्या
सोनू मिश्रा


text:
कलकत्ता. मिथिला सांस्कृतिक परिषद् कोलकाता अपन स्थापना कालहि सं मैथिलीक प्रति जागृत रहल अछि. समय-समय पर मैथिली पोथी सभ सेहो पाठकक सोझा अनैत अछि. एही क्रम मे रविदिन ७ अक्टूबर २०१२ कें रामपद चौधरी लिखित बांग्ला पोथीक मैथिली अनुवाद 'दाग' केर विमोचन कयल जायत. पोथीक मैथिली अनुवाद सूर्यदेव झा 'मयंक' केलनि अछि. परिषदक देवी शंकर मिश्र द्वारा पठाओल विज्ञप्तिक अनुसार एहि अवसर पर पोथीक स्मारिका 'परिषद् वार्ता' केर विमोचन सेहो होयत. कार्यक्रम दिगंबर जैन धर्मशाला, बड़ाबाजार (मछुआ) मे बेरू पहर ४.३० बजे सं शुरू होयत. वरिष्ठ साहित्यकार ओ चिन्तक नवीन चौधरी प्रधान वक्ता रूपें उपस्थित रहताह.
पोथी विमोचानक उपरांत दोसर सत्र मे राम लोचन ठाकुर केर अध्यक्षता मे काव्य गोष्ठी केर आयोजन कयल जायत. जाहि मे लक्ष्मण झा 'सागर', सूर्यदेव झा 'मयंक', पवन कुमार मिश्र, विनय भूषण, मिथिलेश कुमार झा, अनमोल झा, कामेश्वर झा 'कमल', अमरनाथ झा 'भारती', आशीष अनचिन्हार, रोहित कुमार मिश्र, रूपेश त्योंथ, अजय तिरहुतिया ओ अन्य पाठ करताह. परिषदक मंत्री मिथिलेश कुमार झा जनतब देलनि अछि जे श्रोता/दर्शक कें ध्यान मे रखैत काव्य-पाठ लेल पर्याप्त समय देल जायत.


text:
हावडा
हावडा(अंग्रेज़ी: Howrah, बांग्ला: হাওড়া) , भारतक पश्चिम बंगाल राज्य क एक औद्योगिक शहर, पश्चिम बंगालक दूसरा सबसँग पैग शहर एवम हावड़ा जिला एवम हावड सदरक मुख्यालय अछि। हुगली नदी कऽ दाहिने तट पर स्थित, ई शहर कलकत्ताक जुड़वाक रूप मे जानल जाएत अछि , जे कोनो जमाने मे भारत कऽ अंग्रेज़ी सरकार कऽ राजधानी आ भारत एवम विश्वक सबसँ प्रभावशाली एवम धनी नगरमेसँ एक होएत छल । रवीन्द्र सेतु, विवेकानन्द सेतु, निवेदिता सेतु एवम विद्यासागर सेतु ई हुगली नदीक पूर्वी किनार पर स्थित पश्चिम बंगालक राजधानी, कोलकाता सँ जोडत अछि। आई हावड़, कोलकाताक जुडवाक रूपमे जानल जाएत अछि है, समानताए होनवाद बावजूद हावडा नगर कऽ भिन्न पहचान अछि।
नाम करण[सम्पादन करी]
हावडा क नाम, बंगाली शब्द "हाओर" (बंगला:হাওর) सँग आएल अछि जे बंगाली मे पानी, कीचड़ आ जमे हुएल जैविक मलब क पोखड़ लेल इस्तेमाल होएत छल। वैज्ञानिक रूप सँ हाओर एक अवसाद अछि, जे एक नदी दलदल या झील होएत अछि। ई शब्द क उपयोग बंगाल क पूर्वी हिस्सा मे बहुत होएत छल, जे अब बांग्लादेश अछि।


text:
कला... साहित्य... नृत्य आओर संगीत के बढ़ावा देबय के क्षेत्र मे काज करय वाला एकटा संस्था अछि Arte Comunicarte. पेरिस...फ्रांसक ई संस्था समय-समय पर कलाकार सभ के सम्मानित सेहो करैत रहैत अछि.
नवका साल पर ई संस्था एक बेर फेर सं कलाकार सभ के सम्मानित करय जा रहल अछि. एहि के लेल पेंटिंग...संगीत... नृत्य ...साहित्य समेत कई वर्ग मे वोटिंग चलि
रहल अछि.
खुशी के बात ई अछि जे एहि मे एकटा कलाकार अपन मिथिलाक सेहो छथीह. पेंटिंग वर्ग मे श्वेता झा जीक तीनटा मधुबनी पेंटिंग एहि के लेल चुनल गेल छनि. आब ई पेंटिंग दुनिया भर मे मिथिलाक नाम रौशन करय ई अहांक हाथ मे अछि.
श्वेताक जीक मधुबनी पेंटिंग... मिथिला पेंटिंग एहि विश्वस्तरीय प्रतियोगिता मे अपन स्थान बना पाबय एकरा लेल अहां सभ के अपन अमूल्य वोट देबय के जरूरत अछि. अहांक एकटा वोट सं मिथिलाक नाम दुनिया भर मे जगमगाएत.
सिर्फ एक वोट केर बात नहि अछि. अगर अहांक एक वोट सं अपन मिथिला पेंटिंग चुनाएत अछि त दुनिया भर के लोक मिथिला पेंटिंग... मधुबनी पेंटिंग के बारे मे जानय के कोशिश करथिन्ह.
एहि के बारे मे जानय के कोशिश के क्रम मे कतेक लोक मधुबनी... मिथिलाक दौरा सेहो करि सकय छथि. पर्यटन के बढ़ावा मिलत. दुनिया भर के लोक सभ अहांक पेंटिंग खरीदताह. एहि सं स्थानीय कलाकार सभ के रोजगार मिलतन्हि.
कलाकार सभ के बनाएल पेंटिंग के लोक सभ खरीदताह त बेसि सं बेसि लोक एहि दिशा मे काज करय लेल प्रेरित होएताह. मिथिला पेंटिंग जे धीरे-धीरे दुनिया भर मे अपन नाम बनाबय के कोशिश मे लागय अछि... स्थापित होए के मौका मिलत.
फेर अहांक कोनो माई...बहिन...बेटी...बहू के ई अवार्ड मिलत त कतेक नीक लागत... मन गदगद भ जाएत. मिथिलाक लेल ई गर्व के बात होएत. बस अहां सभ अपन-अपन एक-एकटा वोट मिथिलाक नाम पर द दिऔ.
प्रतियोगिता बड़ कठिन अछि. भारत सं एहि के लेल 54 कलाकार मैदान मे छथिन्ह. हिनकर सभक 278 टा पेंटिंग प्रतियोगिता लेल चुनल गेल छनि. अहां सभ के जोर-शोर सं वोट करय पड़त तखने श्वेताजी जीत पएतीह.
श्वेताजी पिछला 20 साल सं मिथिला पेंटिंग सं जुड़ल छथीह. ओना हिनकर जन्म रांची मे भेल छनि मुदा श्वेता जी मंगरौनी गाम के छथिन्ह जेहि गाम के बारे मे कहल जाए अछि जे एहि गाम के मदन मोहन उपाध्याय जीक एतेक आध्यात्मिक शक्ति छलन्हि जे ओ नहैलाक बाद अपन धोती टांगय नहि छलखिन्ह बल्कि आकाश मे फेंक दैत छलखिन्ह. ओ ओतय सं सूखा क वापस आबि जाएत छल.
सासूर छनि करमौली आओर पिछला चारि साल सं सिंगापुर मे छथीह. सिंगापुर मे हिनकर मधुबनी पेंटिंग के कइटा प्रदर्शनी सेहो लागल छनि. श्वेताजी मिथिला पेंटिंग के दुनिया मे सभसं ऊपर स्थापित करय के कोशिश मे लागल छथीह.


text:
शीर्षक पढि कने उटपटांग लागल होयत. मोने सोचैत होयब जे लगभग पांच कोटि लोकक ठोर पर जाहि अमिट, अतिपावन भाषाक राज अछि, जे भाषा भारतक संगहि नेपाल मे सेहो विशेष प्रतिष्ठित अछि, जे भाषा अपन विशाल आ अमूल्य साहित्यनिधिक बल पर भारतीय संविधानक आठम अनुसूची मे विराजमान अछि, जे भाषा जनकसुता जानकीक कंठ-स्वर सं निकलल अछि, ताहि भाषा पर कोन संकट आबि गेल?
वा फेर सोचैत होयब जे हम बताह त' नहि भ' गेलहुं अछि? नाना प्रकारक सोच दिमागी समुद्र मे हिलकोर मारैत होयत. जं से सत्ते, त' अपन सोच कें कने स्थिर करी. असल मे ई प्रश्न आइ-काल्हि पद्मश्री उदित नारायण (झा) क' रहल छथि, सेहो पूरा तामझामक संग.
मायक भाषा संग मोह जिनगी भरि बनल रहैत छैक. चाहे कतेको स्वार्थंधता वा दंभता केर गर्दा मोन-मस्तिष्क मे हो मुदा जखन भावनाक प्रबल प्रवाह होइत छैक त' लोक कें मोन पड़ैत छैक माय, मातृभाषा आ मातृभूमि. ओ प्रत्येक वस्तु जाहि मे मातृअंश हो, एक-एक क' मोन पड़य लगैत छैक.
मैथिली मे गायन शुरू क' आइ सफलताक उच्चतम शिखर पर पहुंचल उदित नारायण कें कोनो एक भाषाक गायक नहि कहल जा सकैत अछि. भारतक अनेको भाषा मे ओ एक संग गबैत आबि रहल छथि.
कोनो सफल व्यक्तिक संग विवाद ओहिना लागल रहैत छैक जेना नवकनियाक संग लोकनिया. उदित नारायण सेहो एकर अपवाद नहि छथि. खैर जे हो, ओ सच्चा मैथिल छथि आ मैथिलीक प्रेमी छथि. पद्मश्री हेतु चयनित होयबा काल हुनक नागरिकता हेतु विवाद उठल छल. कतेको लोकनिक कहब छलनि जे ओ नेपालक छथि. मुदा जे हो, ओ मैथिल छथि चाहे नेपालक मिथिलाक होथि वा भारतक मिथिलाक. ओना सभ विवाद कें एकात करैत भारत सरकार हुनका पद्मश्री सं सम्मानित कयलक. मिथिलाक लेल इहो गौरवक बात.
आब अहाँ सोचैत होयब जे हम 'उदितायण' केर पाठ किएक क' रहल छी? असल मे, पुरहित कोनो आध्यात्मिक अनुष्ठान शुरू करयबा सं पहिने संकल्प करा लैत छैक, त' एखन धरि हम सैह क' रहल छलहुं. मुद्दाक बात आब.
पहिल बेर जे जज बनि क' अयलाह त' प्रतियोगी प्रियंका सिंह (गोपालगंज) केर माय, जे ओहि दिन स्टूडियो मे उपस्थित रहथि, सं पूछि देलथिन जे मैथिली-उथली बजै छी की? असल मे हुनका ज्ञात नहि रहनि जे प्रियंका सिंह गोपालगंज सं छथि. उदित नारायण कें प्रियंकाक मायक पहिरावा देखि मिथिलानी होयबाक भ्रम भेल रहनि.
आब प्रश्न उठैत अछि जे आख़िर कहिया धरि घुसपैठे स' काज चलबैत रहब? समाचार पत्र, टीवी चैनल, सिनेमाक क्षेत्र मे ठोस काजक नितांत आवश्यकता अछि. कारण एहि सं भाषाक प्रसार व्यापक रूपे होइत छैक. मैथिली घेंट उठौलक अछि. कोलकाता सं मैथिली दैनिक पत्र (मिथिला समाद) आ दिल्ली सं टीवी चैनेल (सौभाग्य मिथिला) शुरू भेल अछि. एहि दुनूक आगां अपन प्रसार व्यापक करबाक चुनौती छैक. मिथिला क्षेत्रक लोक माछ खा शरीरे बलिष्ट आ दिमागे तेज होइत अछि त' पान खा स्वरक प्रखरता सेहो बनल रहैत छैक. संगहि एहि क्षेत्रक लोक मे मखान सं सादगी सेहो देखबा मे अबैछ.
मैथिलीक चर्चा अबिते विद्यापतिक छवि दृष्टि पटल पर नाचय लगैछ. विद्यापति मैथिलीक प्राण छथि, ताहि मे कोनो दू मति नहि. मुदा हमरा लोकनि कहिया धरि विद्यापतिये सं काज चलबैत रहब? हमरा लोकनि के गोसाओनिक घर सं निकलि बाहरोक बसात लगयबाक चाही. आधुनिक युगक मांगक अनुरूप अनुकूलित होयब आवश्यक.
हमरा लोकनि कें संयुक्त प्रयास सं एहन मिथिलाक सृजन करबाक अछि, जकर गमक सं वातावरण गमगमा जाय, जकरा देखने नयन तिरपित भ' जाय आ जकरा सुनने कर्णपटल धन्य भ' जाय. हमरा लोकनि कें एहन बसात बहयबाक अछि, जकर अनुभव मात्र सं ओकर पहिचान कयल जा सकय. हमरा लोकनि कें एहन परिवर्तन अनबाक अछि जाहि सं कम सं कम मैथिल मैथिल कें चिन्हबा मे धोखा नहि खा सकथि. हमरा एहन मिथिला बनेबाक अछि जाहि सं कोनो उदित नारायण के ई नहि पूछय पड़नि जे 'अहाँ मैथिली बजै छी की ?'
— रूपेश त्योंथ
(साल 2009 मे मैथिली दैनिक 'मिथिला समाद' लेल लिखल आलेख)
#पेटारमेसं


text:
कौल्हुका भोजक अजशसँ सौंसे गामेक लोककेँ चोट लगल मुदा सभसँ बेसी लगलनि कुसुमी काकीकेँ। बेसी चोट लगैक कारण भेल जे भोजक अगुआ नेतेजी काका छेलखिन। घरवैया तँ अपन माइयक सराध लेल खर्चक जे मन बनौने छल ओ पाइ-चुक्ती केलक। किए ओकर मन कहतै जे दुआरपर सँ पंच अकची-दोकची बजैत गेला। मन तँ यएह ने कहतै जे समाज जेतेक खर्च मंगलनि से तँ दइए देलियनि तखनि काजक भार समाजक ऊपर गेल। जँ कियो नै बुझत बलधकेल अगुऔत तँ अगुआबऽ, अपन मुँह दुइर करता। देखै छी जे केतौ वारीक[1] समाने चाेरा कऽ अपना ऐठाम साहि दइए तँ केतौ देखै छी भनसीए अपन कनारि चुका तीमन-तरकारीमे नोनेक गड़बड़ी कऽ दइए। केतौ देखै छी बजारसँ सड़ल-पाकल समान कीनि दुइर करैए। तइसँ घरवैयाकेँ की? जानए जौ आ जानए जत्ता। सातु सने घून किए पिसाएत? बलजोरी जँ कियो पीसिनिहारि बिना उलौने-फटकने घुनाएल अन्न पीसत तँ दोख केकर हेतै। बलधकेलकेँ कोनो जवाब होइ छै, जेकरा जे फुड़ै छै से बजबो करैए आ करबो करैए। कियो जँ अजशक दोख घरवैयाक माथपर देत से थोड़े मानत, अपनो मन ने गवाही दइते हेतै। काकीक मन ठमकलनि, ठमकलनि कि मानि गेलनि जे भोजैत निर्दोख अछि। जहिना कोनो न्यायालयक न्यायाधीश दूध-पानि बेड़ा अपन पदक संग अपन गरिमा बढ़ा आत्म–परमात्ममे जोड़ि लैत अछि तहिना कुसुमी काकी भोजैतकेँ घिनमा-घीन भेला पछातिओ पनिपत बना कमल फूल जकाँ फुला देलनि। मुदा मन असथिर नै रहलनि, आगू बढ़ि गेलनि।
अंतिम पेजसँ.............................................................


text:
मुजफ्फरपुर। कुढ़नी प्रखंड क तुर्की मे 85 एकड़ जमीन पर बोर्डर सेक्यूरिटी फोर्स (बीएसएफ) आवासीय क्वार्टर बनाउल जाएत। बीएसएफ क एकटा अधिकारी एहि संबंध मे एसडीओ पश्चिमी डा. कुंदन कुमार स भेंट करि एहि संबंध मे विस्तृत चर्चा केलथि। आधिकारिक सूत्रक अनुसार बीएसएफ सुदूर सीमाई क्षेत्र मे तैनात अधिकारी आ जवान क परिजन लेल आवास बनेबाक योजना बनेने अछि। एहि मे करीब एक हजार परिवार क रहबा क व्यवस्था कैल गेल अछि। प्रस्ताबित परिसर मे स्वास्थ्य, शिक्षा सहित अन्य सुविधा क व्यवस्था कैल जाएत। बीएसएफ क जल्द स जल्द भूमि अधिग्रहण क प्रक्रिया पूरा करबाक योजना अछि। तीन-चारि मास स उपयुक्त जमीन तकबाक काज भ रहल छल। पहिने बीएसएफ क डीआईजी पूर्वी आ पश्चिमी अनुमंडल क्षेत्र क दौरा एसडीओ पश्चिमी क संग करि चुकल छथि। कईटा जगह देखलाक बाद बीएसएफ दिस स तुर्की क्षेत्र कए अधिकारी आ जवान क परिजन क आवासन लेल उपयुक्त पाउल गेल अछि।
मुख्य पृष्ठ समाद विशेष बिहारक तुर्की मे बनत बीएसएफ लेल आवासीय क्वार्टर


text:
सस्ता बजारमे अखाद्य वस्तु बेचएबला नियन्त्रणमे
जनकपुरधाम २६ । दशैंमे उपभोक्तासभक लेल जनकपुरमे सञ्चालन कएलगेल सस्ता बजारमे अखाद्य वस्तु भेटल अछि । सञ्चालन भेलाक दोसरे दिन अनगुमनक क्रममे सस्ता बजारमे अखाद्य वस्तु भेटल छैक ।
जनकपुर उद्योग वाणिज्य संघक पहलमे हरेक वर्ष दशैंमे लागएबला सस्ता बजारके राजपा नेपालक अध्यक्ष मण्डलक सदस्य राजेन्द्र महतो बुधदिन उद्घाटन कएने रहथि । सस्ता बजारमे अखाद्य पदार्थ बिक्रि वितरण कएन्हिार एक व्यापारीकेँ अनुगमन टोली नियन्त्रणमे लेलक अछि । जनकपुरक गोपाल धर्मशालामे लगाओलगेल सस्ता बजारमे अनुगमनक क्रममे आइसक्रिम विक्रेता विकास दासकेँ अनुगमन टोली नियन्त्रणमे लेलक अछि ।
अनुगमनक क्रममे आइसक्रिममे देखलगेल कारी पदार्थ कि अछि कहैत अनुगमन टोली प्रश्न कएलाकबाद विक्रेता दास बकरीके दिसा रहल कहैत अटेरी प्रतिक्रिया देलाकबाद नियन्त्रणमे लेलगेल अनुगमन टोलीमे सहभागी घरेलु तथा साना उद्योग कार्यालयक प्रतिनिधि जितेन्द्रप्रसाद सिंह बतओलन्हि अछि ।
जनकपुर उपमहानगरपालिका–८ स्थित मनोज चौधरी सञ्चालन कएने अमर आइसक्रिम उद्योगसँ उत्पादिन आइसक्रिममे म्याद सेहो उल्लेख नहि कएलगेल अनुगमन टोली जानकारी देलक अछि ।
जिल्ला प्रशासन कार्यालयक अधिकृत दिनेश साहक नेतृत्वमे कएलगेल अनुगमन टोलीमे नापतौल धनुषा विरेन्द्र उपाध्याय, जिल्ला प्रहरी कार्यालय धनुषा प्रहरी हवल्दार शंकर कटुवालसहितक व्यक्तिके सहभागिता छल ।
हिन्दुसभक पावनि दशमी, दिपावली आ छठिके मध्यनजर करैत जिल्ला प्रशासन कार्यालय पछिला किछु दिनसँ अनुगमनके तीव्रता देने अछि । पावनि तिहारक समयमे कालाबजारी, महँगी बढल जनशिकायत आधार पर अनुगनमनके तीव्रता देलगेल जिल्ला प्रशासन कार्यालय धनुषा जनओलक अछि ।


text:
केहन चढ़ल रंग ?
केहन रहल होली ? जमि कs रंग खैललौ नहिं ? गाम-घर सं बाहर रहय वाला के त होली के अहां सोचिए सकय छी. गली...मोहल्ला आओर अपार्टमेंटक लोक सभ के संग मनाबैत...रंग खेलैत ओ रंग नहिं आबैत छै जे गाम -घर मे सभ गोटे के संग मिलि खेलय मे. दूध के भांग वाला शरबत... मालपुआ... कई तरहक तीमन... तरकारी... मांस... माछ होली के खुशी के आओर बढ़ा दैत छै. गाम भर मे घर-घर जाsक सभ के रंग लगेनाय... भौजी सभ के रंग सं पोतनाय... दोस्त सभ के संग होली है... जोगिड़ा... स...र...र..र करैत टोले-टोले घुमनाय. जेहि आंगन होली खेलय लेल जाउ ओहिठाम पुआ... दहीबाड़ा... पुरी... माछ... तरकारी... चटनी खाएत-खाएत मन अकसिया जाएत अछि. मुदा किनको मना सेहो नहिं कs सकैत छी. किछ नहिं किछ त खाइए पड़त. मुंह जुठाबय पड़ैत अछि. ई सभ प्यारे त अछि. शादीशुदा लोक के लेल सासुर के होली त ओर रमनगर रहैत अछि. पहिने देखैत छलहुं जे गाम मे जे पाहुन आबैत छलाह ओ दस-दस ...पन्द्रह-पन्द्रह दिन... मास दिन रहैत छलाह. मुदा आब त एतेक दिन त छोडु गामो जाए के मौक़ा नहिं मिलैत अछि. सासुर... साला... साली... सहजन के ते गप्पे छोड़ु. पहिनहु लोक नौकरी करैत छलाह... चैन सं सभ ठाम आबैत जाए छलाह... रिश्ता-नाता निभाबैत छलाह. मुदा आब एहन कि भेल जे गरमी छुट्टी छोड़ि गाम जाए के कहिओ फुरसत नहिं मिलैत अछि. गरमी छुट्टी मे गाम गेलाह पर गरमी सं हाल-बेहाल. होली...छठि मे आई काल्हि टिकट से सेहो एतेक मारामारी रहैत अछि जे गाम जनाए एकटा तीर्थ करनाय जका पहाड़ लगैत अछि. खैर एकरा छोड़ु अहां अपना बारे मे बताउ जे केहन रहल एहि बेर के होली? केहन चढ़ल रंग ?
Subscribe to: Post Comments (Atom)


text:
केंद्रीय विद्यालय खुलय में देरी
मधुबनी में केंद्रीय विद्यालय खुलय में देरी भs सकय अ. जमीन आ मकान नहिं मिलला के कारण स्कूल नहिं खुलि रहल अछि. मधुबनी में दु साल पहिने केंद्रीय विद्यालय खोलय के मंजूरी भेंट गेल छल मुदा जिला प्रशासन के एहि दिशा में अखन तक कोनो कामयाबी नहि मिलल अछि. भs सकय अ एहि काज के गंभीरता सं नहिं लेल जा रहल होय. पिछला दिन ई खबर आएल रहय जे पंडौल औद्योगिक परिसर में स्थित ग्लूकोज स्टार्च फैक्ट्री के प्रशासनिक भवन में स्कूल खुलत. मुदा ई जगह नहिं मिलल. कहल गेल जे ई भवन उद्योग के लेल अछि. ओना उद्योग के कि हाल अछि देखते छी. ई सभ बात सोचय लेल मजबूर करैत अछि जे किएक अपन मिथिला पिछड़ल अछि. दोसर इलाका सभ अपना एहिठाम स्कूल...संस्थान खोलय लेल मारि करैत अछि आ अहि ठाम मंजूरी मिललो पर नहिं खुलि रहल अछि . एहि सं बड़का दुर्भाग्य आओर कि होएत.
Subscribe to: Post Comments (Atom)


text:
राजनगर : योग साधना शिविर
मधुबनी के राजनगर में 16 अप्रैल सं 20 अप्रैल तक योग साधना शिविर के आयोजन कएल गेल अछि. पतंजलि योग पीठ के सौजन्य सं होबय वाला एहि योग साधना शिविर के लेल लोक सं कोनो शुल्क नहिं लेल जाएत. राज कैम्पस के दुर्गा मंदिर परिसर में योग साधना के संग चिकित्सा शिविर सेहो लागल रहत. जाहि ठाम लोक निशुल्क इलाज सेहो करा सकय छथिन्ह. योग प्रशिक्षण... हवन... भजन... चिकित्सा शिविर सभ किछ योगाचार्य वेदश्रमी जी आओर गुरुकुल के आचार्य सत्यव्रत जी के देखरेख में होयत. पांच दिन तक चलय वाला एहि शिविर के सफलता के लेल एकटा समिति सेहो बनावल गेल अछि.


text:
मिथिलाक सांस्कृतिसँ छी अभीभूत: डा. कलाम
पूर्व राष्ट्रपति डॉ. एपीजे अब्दुल कलाम मिथिलाक संस्कृ तिसँ अभिभूत नजरि एला। अपन भाषणक आरम्भेमे ओ मिथिलाक समृद्ध संस्कृति, इतिहास, सामाजिक गतिविधि आ विकसित बौद्धिक चेतनाक चर्चा कहलनि जे भारतीय इतिहासमे एकर महान स्थान अछि। ओ कहलनि जे राजा जनकक धरती हुनका बहुत प्रभावित केलकनि अछि। ई धरती विश्व स्तरपर अपन फराक परिचय बनौने अछि। डॉ. कलाम अपन सहकर्मी रहल डॉ. मानस विहारी वर्माक खूब प्रशंसा केलनि। ओ कहलनि जे जाहि उमेरमे लोक ओछाएनपर पड़ल रहऽ चाहैत छथि ओहि बएसमे डॉ. वर्मा देशक भविष्य निर्माण लेल सुदूर गाममे अपन पसेना बहा रहल छथि। ओ मोबाइल प्रयोगशालाक उपयोगिता, आवश्यकता आ ओकर महत्वकेँ रेखांकित केलनि।
डॉ. वर्माक विकसित भारत फ ाउण्डेशनक गतिविधिपर बजैत डॉ. कलाम एहिमे मिथिला ग्राम विकास परिषदक सकारात्मक सहयोग लैत नारायणजी चौधरीकेँ धन्यवाद देलनि। डॉ. रामजी राघवण कहलनि जे ग्रामीण क्षेत्रमे गरीबक बच्चाक बीच फाउण्डेशन काज कऽ रहल अछि। डॉ. कलामक सपनाकेँ साकार करबामे फाउण्डेशन लागल अछि। एकरे प्रतिफल अछि जे आइ बिहार प्रदेशक बच्चा दोसर प्रान्तक छात्रकेँ पढ़ा रहल अछि। पटना विश्वविद्यालयसँ सेवा निवृत पूर्व समाजशास्त्र विभागाध्यक्ष सह कल्याणी फाउण्डेशनक अध्यक्ष डॉ. हेतुकर झा मिथिलाक सामाजिक, सांस्कृ तिक, भौगोलिक, आध्यात्मिक आ बौद्धिक क्षेत्रपर प्रकाश देलनि। एमएलएसएम कॉलेजक प्रधानाचार्य डॉ. विद्यानाथ झा मिथिलाक विशिष्ट वनस्पिति, फल, जीव-जन्तु आ चिड़ैपर स्लाइड प्रदर्शित केलनि। टिस्कोक पूर्व उपाध्यक्ष अभियन्ता राजेश्वर मिश्र आर्थिक विकासमे जुआनक भूमिकाकेँ रेखांकित केलनि ओतहि पीयुष केशव वर्तमान युवाक विकसित मस्तिष्कपर विचार रखलनि। एहिसँ पूर्व जखन पूर्व राष्ट्रपति आयोजन स्थलपर पहँँुचला तखन नेना-भुटका सभ हुनका गुलाबक फूलसँ स्वागत केलकनि।


text:
अप्पन बिचार की भेल से कहू ?
जे हम सभ मिल के जे एक छोट छिन्ह सपना देखने छलों से आय अपन राह पर अग्रसर भो रहल अछि.....
खुशिक संगे संग बहुत रास गप एहनो अछि जहीं सँ ह्रदय बहुत दुखाबैत अछि..
ह्रदय के द्रवित करै बला एहने एक आर गपक हमरा पता चलल... दहेज़ मुक्त मिथिला के एक बहुत जिम्मेदार सदस्य जिनका सँ हम सभ बहुत आस राखैत छलों (फिलहाल नाम नै कहब) पता चलल जे अगला महिना हुनकर छोट भाई के विवाह छैन...१९ मई , सुईंन के आश्चर्य करब जे ओ अपन भाई के
1,५००००/- (एक लाख पचास हजार ) दहेज़ लेना छलाह....
आब अहिं सब कहू हम सभ मिल के की की सपना देखैत छलों आ की भे रहल अछि ???
एहि तरहक सभ सदस्यसँ हम अपील करे चाहब जे अपनेक झूठ - मुठ आशाक एहि संस्था "दहेज़ मुक्त मिथिला" के कुनू जरुरत नै छैक... जिनका मोन में एहि तरहक भावना अछि कृपा के कs एहि ग्रुप सँ बाहर जेबाक कस्ट करी...
यदि हमर गप किनको खराब लागत ते तहि लेल छमा चाहब.....
आगू और सूनू की भेल ------
Pravin Narayan चौधरी जितमोहनजी! ओ जे केओ होइथ हुनका लेल एतेक अपील बहुत आँखि खोलयवाला होयबाक चाही। लेकिन नाम खोलबैक तखन ने आरो लोक सभ एहेन मिथ्याचार करनिहार के पहचान करतैक? आ, कहीं अहाँ के गलत जानकारी भेल होय... ओहो बात स्पष्ट भऽ जेतैक। जे-जेना, अपने एहि बातके पूरा स्पष्ट लिखियौक।
Jitmohan Jha भैया इ बात पूरा स्पष्ट अछि, हम सब हुनका सँ संपर्क में छी संगे ओ गछने छलाह जे लेल गेल दहेज़ रूपी पाई १,५००००/- ओ बेटी पक्ष बला के वापस करता... एहि मुहीम में हुनक खिलाफ खुद हुनकर सार हमरा संग ठार छैथ.. ओ एता धरी हमरा कहला जे जाधरी ओ हमरा स्टं...प पेपर पर लिख के नै देता आ ओई पर बेटी बला के दस्खत नै देखेता हम पछा नै छोर्बैन...
तहि लेल जखन ओ इ बात स्विकारैत छैथ ते हमरा बुझला सँ हुनकर नाम सार्वजानिक केनाय ठीक नै हेत...
तहि लेल हम छमा चाहब... कारण हमरा सभ के किनको भावना के ठेस नै पहुचेबाक चाही....Pravin Narayan Choudhary वाह जीतमोहनजी!! बहुत सुन्दर प्रकरण बुझैछ आ लगैछ जे इहो एक रिकार्ड बनल एहि दहेज मुक्त मिथिलाके मूहिम के... ग्रेट सिम्प्ली!! जे लेलाह आ रिटर्न करताह ओहो बहुत सभ्य लोक छथि आ हम हुनका केवल एहि लेल नमन् करवैन जे अपने लोकनिक मान राखिके लड़कीवालाके लेल पाइ वापस करय लेल तैयार छथि। वीर पुरुष हुनक सार के सेहो नमन् - अहाँ सदिखन अहिना वीरतापूर्वक दहेजके दानव सँग लड़ैत रही से प्रार्थना। जय मैथिली! जय मिथिला!


text:
Patna me NIFT
पटना में बनय वाला नेशनल इंस्टीच्यूट ऑफ फैशन टेक्नालॉजी...निफ्ट के लेल सरकार 58 करोड़ 65 लाख रुपए के मंजूरी दए देलक अछि. ई पाई तीन साल मे मकान बनाबय आओर पढ़ाई लिखाई के विभिन्न मद मे खर्च कएल जाएत. नेशनल इंस्टीच्यूट ऑफ फैशन टेक्नालॉजी...निफ्ट के लेल सरकार पहिनहि पटना के पास मीठापुर में दस एकड़ जमीन दए देने अछि. ई जमीन कृषि विभाग केर खाता सं देल गेल अछि. एहि ठाम कइटा विषय में बैचलर के डिग्री देल जाएत. डिग्री के लेल केंद्र सरकार सं मंजूरी सेहो मिलि गेल अछि. निफ्ट के लेल एकेडमिक प्रोग्राम सेहो तय करि देल गेल अछि. बैचलर ऑफ फैशन टेक्नालॉजी इन डिजाइन मे फैशन डिजाइन... एक्सेसरी डिजाइन... टेक्सटाइल डिजाइन आओर कम्युनिकेशन डिजाइन के अलग- अलग चारि सालक कोर्स के मान्यता देल गेल अछि. एकरे संग बैचलर ऑफ फैशन टेक्नालॉजी इन एपरेल प्रोडक्शन के लेल दु सालक कोर्स सेहो होएत.
पटना मे खुलय वाला ई निफ्ट के नौवां ब्रांच अछि. एहि सं पहिने दिल्ली के अलावा मुम्बई... बंगलौर... चेन्नई... हैदराबाद... कोलकाता... कुन्नुर आओर रायबरेली मे सेहो निफ्ट केर पढ़ाई भs रहल अछि. जल्दीए निफ्ट के ब्रांच शिलांग आओर भोपाल में सेहो खुलत. पटना मे एहि साल सं पढ़ाई सेहो शुरू भs जाएत. फिलहाल एकर पढ़ाई केर लेल अस्थायी व्यवस्था कएल गेल अछि.
1 comment:


text:
मधुबनी पेंटिंग के शिक्षा
महिला सभ के आत्मनिर्भर बनाबय लेल एकटा सार्थक कदम उठाएल गेल अछि. मिथिला में जतय उद्योग- घंधा आ नौकरी के विशेष अवसर उपलब्ध नहिं अछि. मिथिला पेंटिंग रोजगार के लेल एकटा नीक विकल्प भs सकैत अछि. दुनिया अखन मिथिला... मधुबनी पेंटिंग के दीवाना बनल अछि. एहि मौका के बेसि सं बेसि फायदा उठाबय के जरूरत अछि. रेल मंत्री लालू यादव सेहो संसद में घोषणा कए देने छथिन्ह जे देश के प्रमुख स्टेशन आओर रेल डिब्बा में मधुबनी पेंटिंग के लगाबल जाएत. एकरा लेल पैघ स्तर पर पेंटिंग्स के जरूरत पड़त. त भs जाउ तैयार मौका के फायदा उठाबय लेल. एहि दिशा में अगर कहल जाए तs नीक कोशिश शुरू भेल अछि मधुबनी, पंडौल सं. पंडौल के पास गाम- घर के महिला सभ के लेल मधुबनी पेंटिंग्स के माध्यम सं पाइ कमाबय के प्रशिक्षण कार्यक्रम शुरू कएल गेल. शुरू में एहि प्रशिक्षण कार्यक्रम सं 30 महिला के जोड़ल गेल अछि. महिला के आत्मनिर्भर बनाबय लेल ई एकटा पैघ कदम अछि. ई कार्यक्रम सर्वोप्रयास संस्थानक तरफ सं शुरू कएल गेल अछि . प्रशिक्षण दु माह तक चलत. जकर बाद 10 टा महिला के चयन कएल जाएत आओर हुनका सभ के मार्केटिंग आओर विशेष प्रशिक्षण देल जाएत.


text:
नई दिल्ली । प्रकाश झा क बाद भारतीय क्रिकेट टीम क कप्तान महेंद्र सिंह धोनी बिहार में चैनल खोलबाक सोचि रहल छथि। धोनी कए पूरा विश्वास अछि जे प्रकाश झाक मार्य टीवी क भांति हुनकर चैनल सेहो जनता मे खूब लोकप्रिय होएत। विवाहक झंझबात खत्म भेलाक बाद धोनी अपन एहि प्रोजेक्ट पर गंभीरता स काज शुरू करताह। कहल जा रहल अछि जे एहि प्रोजेक्ट मे धोनी कए हरभजन सिंह सेहो किछु मदद करबा लेल तैयार छथिन, समदिया कए भेटल सूचनाक अनुसार हरभजन एहि चैनल मे टका लगेबा लेल तैयार छथि। उल्लेखनीय अछि जे हरभजन टेलीविजन शो डांस इंडिया डांस क सहायक निर्माता छथि आ शो कए बॉलीवुड क निर्माता-निर्देशक विक्रम भट्ट प्रोड्यूस करि रहल छथि। जानकार क अनुसार धोनी कए सेहो एहि शो स आर्थिक संबध अछि। ओ आओर हरभजन टेलीविजन चौनल स संबंधित विभिन्न अनुभव कए बटोरबा लेल एहन कार्यक्रम स जुड़ला अछि।
मुख्य पृष्ठ समाचार बिहार मे टीवी चैनल खोलताह धोनी


text:
15 जून 1942 कें मातृक भटपुरा (मधुबनी) मे जन्म लेनिहार, मूलतः रैमा, झंझारपुर (मधुबनी)क वासी गुणनाथ झा 1964 सं कोलकाता मे रहि रहल छथि. गुणनाथ झा नाट्यकर्मी ओ नाट्यलेखक छथि. हिनक कइएक गोट नाटक बेस चर्चित-प्रशंसित रहल अछि. हेमनिएमे साहित्य अकादेमी, दिल्ली हिनका 'बांग्ला एकांकी नाट्य संग्रह'क लेल बर्ख 2013 हेतु अनुवाद पुरस्कार देलक अछि. मिथिमीडिया लेल गुणनाथ झा सं भेंट क' बातचीत कएलनि मिथिलेश कुमार झा.
साहित्य अकादेमीक अनुवाद पुरस्कार हेतु चयन पर बधाइ ओ शुभकामना. ई समाद हमरा कइएक कारणे आह्लादित कएलक. अपने कें केहन लागि रहल अछि?
पुरस्कार समादसं एक दिस खुशी भेल त' दोसर दिस माथ पर उत्तरदायित्व घनगर बुझाय लागल अछि. ई आकांक्षा आब बेसी प्रबल भ' गेल अछि जे नाटकक क्षेत्र में किछु करी.
अपनेक लिखल पहिल नाटक कोन अछि आ एखन धरि कए गोट नाटक लिखल ओ प्रकाशित अछि?
पहिल नाटक 'कनिया-पुतरा' आ तकर बाद 'पाथेय', 'शेष नै', 'आजुक लोक', 'जय मैथिली' आदि नाटक लिखल अछि. संगहि 'लाल बुझक्कड़', 'मधुयामिनी', 'सातम चरित्र', 'अभिनव विद्यापति' आदि एकांकी सेहो लिखने छी. एहि समस्त कृति मे 'शेष नै', आजुक लोक, लाल बुझक्कड़, अभिनव विद्यापति आदि अप्रकाशित अछि.
साहित्यिक विधा मे अपन बात कहबाक लेल अपने नाटकहि कें माध्यम बनाओल, तकर कारण?
मैथिल जन्मजात मनोरंजनप्रिय होइ छथि. संगहि जनजागरण दृष्टिए ई विधा सर्वाधिक सशक्त छै.
अपन लिखल नाटक सभमे सबसँ नीक अपने कें कोन लगैत अछि?
पाथेय आ शेष नै
नाटक लिखबा काल अपने कोन वास्तु सभकेँ धियान मे रखैत छिऐ?
पहिने समाज, तखन कलाकार, मंच, मंच-तकनीक आदि विभिन्न वस्तु सभ.
मैथिली नाट्यकार मे सम्प्रति के' सभ नीक काज क' रहल छथि?
हम सभ केंद्र बिंदु पर नहि छी. तखन विश्वास अछि जे भविष्य मे स्थिति सुधरतै आ से नाट्यलेखनक लगातार चेष्टा सं संभव छै.
कलकत्ता मैथिली रंगमंच पर के' सभ नीक कलाकारक रूपमे काज कएने छथि?
निर्देशकक रूप मे कमलनारायण कर्ण, पं. त्रिलोचन झा, श्रीकांत मंडल आदि. कलाकारक रूप मे लक्ष्मीनारायण मिश्र (पचही), जनार्दन झा, फेकू मिश्र, विश्वम्भर ठाकुर, श्रीकांत मंडल, शुकदेव ठाकुर, रामलोचन ठाकुर, कमल नारायण कर्ण, त्रिलोचन झा, रेखा झा (पहिल मैथिलानी रंगकर्मी, 1965में घनानाथ झा केर नाटक 'शैव्या-हरिश्चंद्र' मे), शारदा चौधरी (शेष नै, 1980-81मे) आदि.
मैथिली नाट्यलेखन मे अवरोधक तत्व की छै?
रंगमंच कमी.
नाट्यलेखनमे आगां अपनेक की योजना अछि?
नाट्यपत्रिका (लोकमंच)क माध्यमसं अवरोधक तत्व कें सोझाँ आनी. नव नाटक लिखबाक विचार सेहो अछि.
मैथिली रंगमंच कें उपलब्ध सुविधा आ मैथिली नाट्यलेखन मे की सामंजस्य अछि?
मैथिली नाटक त्रिकोण मे फँसल अछि. गामक दर्शक शहरी नाटक नै बुझै छै. गामक दर्शककें धियान मे राखि नाटक नै लिखा रहल छै. मात्र भावनाकें धियानमे राखि नाटक नै लिखेबाक चाही.
अपनेकें बांग्लासं मैथिली मे कुशल अनुवादक हेतु अनुवाद पुरस्कार देल जयबाक घोषणा भेल अछि. अनुवाद करैत काल की सभ धियान में रखैत छियै?
भाषा, शैली, चरित्र, सम्बोधन, हिज्जे, पात्र, संबंध, भाव, शब्दार्थ आदि कें विशेष रूपेँ.
अपने सभक द्वारा दक्षिण कोलकाता मे सेहो खूब नाट्यमंचन भेल. तकर कोनो ख़ास कारण?
दक्षिण कोलकाता उत्साही दर्शक विशेष क' विश्वनाथ झा (जगति-बेनीपट्टी) ओ हरिलाल ठाकुर (सरिसव पाही-हाटी) आक्रोश जे सभ मंचन उत्तरे कोलकाता मे किएक होइत अछि? मिथियात्रिक दक्षिणमे जा क' कइएकटा नाटक कएलक. एहिमे हिनका लोकनिक सहयोगो भेटल. तकर बाद मिथियात्रिक घूमि-फिरि क' नाटक करय लागल.
अपन शिक्षा, आरंभिक जीवन आ वृत्तिक विषय मे कहल जाय?
शिक्षा गाम, सरिसव आ दड़िभंगा मे भेल. हम अंग्रेजी सं एमए करैत रही जे अपूर्ण रहल. कलकत्ता हम पढ़बाक उद्देश्ये आएल छलहुं मुदा एहि ठाम मैथिल समाजक गरीबताइ देखि नामांकन नै करओलहुँ आ सामाजिक कार्य करबाक निर्णय लेलहुं. पछाति एलआईसी मे नौकरी कएलहुँ. 21 बरखक अवस्था मे पहिले-पहिल उपन्यास लिखलहुं जे अप्रकाशित-अनुपलब्ध अछि. आरंभिक काल मे कविता सेहो लिखैत रही, किछु प्रकाशितो भेल अछि. हमर पिता बांग्ला जनैत छलाह. मिथिलाक्षर हमरा माए-पितियाइनकें अबैत छलनि. हमरो अबैत छल. माएकें त' मात्र मिथिलाक्षरे टा अबैत छलनि. कलकत्ता मे मिथिला कलाकेन्द्र / मिथियात्रिक संस्थापक मे हमहूँ छी.
(फोटो-गुंजनश्री :पटना प्रवासक दौरान गुणनाथ झा पत्नीक संग)


text:
आइ भोरे भोर दरभंगा पहुँचलौ। मैथिली फिल्म अकादमी दिससँ ओयोजित पहिल मैथिली फिल्म फेस्टिवलमे भाग लेबऽ हेतु। पहुँचैत देखलौ जे किछु मित्र लोकनि आयोजन स्थलपर उपस्थित भऽ अपन-अपन कार्यमे लागल छला। डेरा आबि तैयार भऽ कऽ ससमय दरबार हाल पहुँचलौ। सभसँ पहिने मञ्चपर लागल फलैक्स देखि मोन प्रसन्न भऽ गेल। धिरे-धिरे सभ गणमान्य व्यक्ति अपना समयसँ विलम्बसँ पहुँचला। जे की पैघ लोकक पहचान होइत अछि। कार्यक्र मक आरम्भ चन्द्रमणि जी गोसाउनी गीत जय जय भैरवि गाबि कऽ केलनि। चन्द्रमणिजीक मञ्च सञ्चालन देख लागि रहल अछि जे मैथिलीमे उद्घोषक या तँ छथि नञि अथवा नीक कलाकारकेँ अवसर नञि भेटैत अछि। सी परमानन्द जिनका मैथिली सिनेमाक जनक कहल जाइत अछि ओ आबि दीप जरा कार्यक्रमक शुभारम्भ केलनि। हुनका संग कुलपति एसपी सिंह, एडीजीपी आरके मिश्र आ कार्यक्रमक संयोजक शशी मोहन भारद्वाज सेहो छला। कार्यक्रमक दोसर सत्रमे मैथिली फिल्मक इतिहास आ वर्तमान विषयपर परिचर्चाक आयोजन कएल गेल। एहिमे ऋषि वशिष्ठ, विणा ठाकुर, शम्भू नाथ मिश्र, कुमार शैलेन्द्र, बालकृ ष्ण झा आदि लोकनि अपन अपन विचार रखलनि। एकरा बाद सभागरमे उपस्थित सभ कलाकारकेँ मञ्चपर पाग दोपट्टासँ सम्मानित कएल गेल। ओमहर मनोरञ्जन गृहमे मैथिली फिल्म सस्ता जिनगी महग सेनुर आ दुलरूआ बाबूक प्रदर्शन कएल गेल। कार्यक्रमक अन्तिम सत्र सांस्कृतिक कार्यक्रमक छल। एहिमे कुञ्ज बिहारी मिश्र, पवन नारायण, मदन मोहन, मनीष आनन्द आदि लोकनि अपन कलाक सुन्दर प्रदर्शन केलनि। एहि अवसरपर बंगालसँ आएल मैथिली फिल्मक अभिनेत्री टिंवकल बोस अपन नृत्यसँ सभागारमे बैसल दर्शक लोकनिक मन मोहि लेलनि।
कहबाक ई जे मैथिली फिल्म फेस्टिवलमे तकनीकी स्तरपर कतेको रास कमी देखबामे आएल। जेना कलाकारक सम्मान समारोहमे उद्घोषणा स्तरपर अव्यवस्था आ बहुत रास कमी देखल गेल। मुदा किछु होउ एक गोट पत्रकार द्वारा कएल गेल प्रयास साहासिक आ सराहनीय अछि। एहि लेल कार्यक्रमक संयोजक आ इण्डिया न्यूजक पत्रकार शशी मोहन भारद्वाज धन्यवादक पात्र छथि।
रिपोर्ट - गुञ्जन श्री
-9386907933


text:
सुनील कुमार झा
नई दिल्ली। बाढ़ स तबाह बिहार क पाँच टा जिलाक पच्चीस टा पंचायत क ऊपर एकटा नव शोध भ रहल अछि। इ शोध लोक कए हुनकर ज्ञान आ उपलब्ध स्रोत क मदद स एकटा नव जीवन शैली अपनेबा मे मदद करत। इ साल दर साल होइत रहल वर्षा मे कमी क कारन भ रहल नुकसान मे सेहो मददगार होएत। एहि शोध रूपी अभियान क नाम ”मेघ पाइन अभियान” देल गेल अछि आ एकरा सुपौल, सहरसा, खगड़िया, मधुबनी आ पश्चिमी चंपारण क पच्चीस टा ग्रामीण इलाका मे एकटा योजनाबद्ध रूप स चलाउल जा रहल अछि। जल स संबंधित मुद्दा कए गहराई स बुझेबाक प्रयास भ रहल अछि। एहि योजना क मूल उदेश्य अछि साल भरि लोक कए सुरक्षित पेयजल उपलब्ध करेनाई, खास क बाढ़ क समय मे। संगहि स्वास्थ संबंधी सुविधा उपलब्ध करब आ कृषि क तरीका मे बदलाव आनब, ताकि एहि ठामक लोक भोजन आ स्वस्थ जीवन शैली लेल आत्मनिर्भर भ सकथि।
”मेघ पाइन अभियान” कार्यकर्ता एकलव्य प्रसाद एहि मूलभूत गप पर बल दैत कहैत छथि जे सबटा पंचयात मे लगभग बीस ठाम वर्षा क जल स सिचाई क महत्व क प्रदर्शन क चुकलहुं अछि आ एकर अलावा जल स सम्बंधित स्वास्थ, आर्थिक आ सामाजिक समस्या क विश्लेषण कैल जा चुकल अछि। किया कि एहि ठामक लोक जल कए कहियो एहि समस्या क आधार नहि बुझलक ताहि लेल ”मेघ पाइन अभियान” जल क जांच करा कए विभिन्न प्रकार क दूषित जल आ ओकर दुष्प्रभाव स लोक कए अवगत करा रहल अछि।
”मेघ पाइन अभियान” जल संचय क अन्य विकन्प क व्यवस्था केलक अछि, जेकरा ‘जल कोठी’ नाम देल गेल अछि। पांच टा जिला अपन आवश्यकता आ क्षमता क मुताबिक़ जल कोठी क विकाश क रहल अछि। श्री प्रसाद क मानी त एहि पांच जिला मे एखन धरि 250टा अर्ध स्थायी आ लगभग 800 अस्थाई वर्षा जल संचय संयंत्र स्थापित कैल जा चुकल अछि, जे बाढ़ क पाइन स सुरक्षित होएत। प्रत्येक जल कोठी क निर्माण मे करीब 867 टका खर्च होइत अछि। जल मे उपस्थित आयरन क अत्यधिकता कए कम करबा लेल सुपौल मे उपयोग भ रहल दू मटका वाला फ़िल्टर’ क प्रारूप लोकप्रिय भ गेल अछि। एहि मटका कए जल मे उपस्थित अन्य गंदगी कए छानबा लेल विकसित कैल गेल अछि। एखन धरि एहन 225टा मटका फ़िल्टर लगाउल जा चुकल अछि। जाहि स करीब 35 हज़ार लोक लाभान्वित भ रहल छथि।
बाढ़ क कारण भेल नुकसान कए देखैत ”मेघ पाइन अभियान” ग्रीष्मकालीन धान क खेती क विकास केलक अछि। एकर शुरुआत 36टा किसान क समूह द्वारा कैल गेल अछि। जतए औसतन 70-90 किग्रा प्रति कट्ठा उपज होइत छल, ओतहि ”मेघ पाइन अभियान” 120-200 किग्रा प्रति कटठा क पैदावार केलक अछि।”मेघ पाइन अभियान” लोक मे बाढ़ क कारण भ रहल भोजन क कमी आ गरीबी स निजात दियेबाक मे सेहो मदद क रहल अछि।
maithili news, mithila news, bihar news, latest bihar news, latest mithila news, latest maithili news, maithili newspaper


text:
कहबाक कला होइ छई
हिसाब-दौड़ी कहियो ने भेल
आंगुरक बीच मे भूर अछि
जे अरजल सभटा राइ-छित्ती भेल
छिपली मे बांचल कनखूर अछि
हमर गाम मे छल एकटा चौंसठ
कहैत छल,
अरजबाक कला होइ छई
जेना बिदापति मंच सं कहय छथिन कमलाकांत
कहबाक कला होइ छई
कलाजीवी झाजी आ कलाजीवी कर्णजी!
कलाजीवी हुकुमदेव आ कलाजीवी फातमी!
बाढ़ि मे दहा गेलनि जिनकर गाम
सुन्न छैन्ह जिनकर कपार
गुम्म छैन्ह मुह मे बकार
नचारी मे नहि ल' पओता आनंद
केओ उदघाटन बाती जरओता
केओ देता अध्यक्षीय भाखन
जाड़-बसात मे चमक चांदनी देखि
दुखित जन पीयर पुरान कागत पर लिखबे टा करत,
मुह के सी'बाक कला होइ छई
कतबो कहथु कमलाकांत
सुनबाक कला होइ छई
हल्ला-गुल्ला जुनि मचाउ बाउ
छी संस्कारी लोक
कहबाक कला होइ छई!
हम छी कमलाकांत
भरि राति खसल सीत
चंद्रमणि गबैत रहला गीत
केओ थोपड़ी केओ चुटकी सं दैत रहल जोश
मुदा जे देलक टिहकारी कनखिया क'
उ छल सभ सं फर्रोश
एमेलेकेडमी´क पंडाल मे पसरल अछि पुआर
मुदा जिनकर पैंसब छैन्ह प्रतिबंधित से छथि गुआर
तें जखन बदलल जमाना
बदलि गेल रामकथा ससि किरन समाना
आब अछि पासमानक भरनी दुसाधक ताना
संकल्पलोकक बैसि गेल भट्ठा
गुदड़ी मे बिका गेल सोन सन इतिहास कट्ठा पर कट्ठा
आब एमएलएसएम मे होइत अछि बिदापति समारोह
आह, की आरोह-अवरोह!
मंच सं बाजि रहला अछि संचालक,
'हारमोनियम पर छथि शिशकांत
तबला पर छथि चंद्रकांत
झालि बजओता उदयकांत
गओता हेमकांत
आ हम छी कमलाकांत!'
अहियो पर थोपड़ी!
मुदा सुनय बला सुनि रहल अछि
संस्कृतिक ओसारा पर बड़का लोकक कोरस
गांती मे केओ नहि अछि गुआर
चौबगली पसरल अछि पावन-पवित्र पुआर
मिथिलाक पोखरि बाभनक बंसी सं डेराएल
संस्कृति मे सामाजिक न्याय एखनो अछि हेराएल
तें कतबो कहथु संचालक, हम छी कमलाकांत
लोकबेद करबे टा करत टोंट जे अदौ सं अछि आक्रांत!
अदौ सं अछि श्रोताकांत!


text:
यूपी स बिहार दिस विदा भेल टेनरी उद्योग
पटना/ कानपुर । कानपुर क चमड़ा उद्योग आब बिहार क रुख क रहल अछि। अगर कानपुर स पैघ टेनरी घराना बिहार आबि जाइत अछि त उत्तर प्रदेश क उद्योग कए करीब 4000 करोड़ टकाक कारोबार कए झटका लागत । बिहार सरकार कानपुर क टेनरी मालिक कए बिहार मे टेनरी उद्योग खोलबा लेल तीनटा स्थान सुझेलक अछि । गौरतलब अछि जे तीनूटा स्थान दक्षिण बिहार मे अछि, जखन कि खंडहर भ चुकल सकरी क चमडा उद्योग अपन उद्धार क बाट ताकि रहल अछि। सकरी कए नजरअंदाज क सरकार चमडा उद्योग लेल पहिल स्थान पटना स 15 किलोमीटर क दूरी पर देखेलक अछि, जखनकि दोसर स्थान बक्सर जिला मे अछि आ तेसर स्थान उत्तर प्रदेश क वाराणसी स सटल अछि ।
एहि संबंध मे जानकारी दैत उत्तर प्रदेश लेदर एसोसिएशन क महामंत्री आ एकटा पैघ टेनरी क मालिक इफ्तखारुल अमीन कहला अछि जे चमड़ा उद्योग क एकटा प्रतिनिधिमंडल बिहार सरकार क आला अधिकारी स भेंट केलक अछि आ बिहार सरकार स मदद क अपील केलक अछि। बिहार सरकार सेहो टेनरी खोलबा लेल हुनका हर संभव मदद करबाक आश्वासन देलक अछि। कानपुर क टेनरी व्यापारी बिहार सरकार क आला अधिकारी संग 15 मार्च कए निर्णायक बैसार करताह जाहि मे संभवत: बिहार क मुख्यमंत्री नीतीश कुमार सेहो शामिल हेताह । इफ्तखारुल अमीन कहला अछि जे कानपुर स बिहार गेल प्रतिनिधि मंडल मे कानपुर क प्रमुख चमड़ा घराना जेना सुपर हाउस (सालाना टर्नओवर करीब 450 करोड़ ) रहमान टेनरी (सालाना टर्नओवर करीब 300 करोड़) , सुपर टेनरी (सालाना टर्नओवर करीब 450 करोड़), जेएस एक्सपोर्ट (सालाना टर्नओवर करीब 500 करोड़ ) आ चारिटा अन्य छोट टेनरी क मालिक शमिल छलाह जिनकर कुल सालाना टर्नओवर करीब 400 करोड़ टका अछि।
यूपी लेदर एसोसिएशन क महासचिव अमीन कहला जे बिहार क अधिकारी क संग बैसार बहुत सौहार्दपूर्ण वातावरण मे भेल। बिहार सरकार कानपुर क टेनरी मालिक कए बिहार मे टेनरी उद्योग खोलबा लेल तीनटा स्थान सुझेलक अछि। एकर अतिरिक्त बिहार सरकार कहलक अछि जे ओ चमड़ा उद्योग स्थापित करबा लेल 400 एकड़ क क्लस्टर जमीन उपलब्ध कराउत आ एहि ठाम कॉमन एफ्लुएंट ट्रीटमेंट प्लान (सीईटीपी) संयुक्त उत्प्रवाह शुध्दीकरण संयत्र स्वयं स्थापित करत। एकर अलावा ओ उत्तर प्रदेश क टेनरी उद्योग कए उत्तर प्रदेश स कम दर पर 24 घंटा बिजली उपलब्ध कराउत, एकरा लेल टेनरी लेल अलग स 30 मेगावाट बिजली क व्यवस्था कैल जाएत।
अमीन कहला जे एकर अलावा उत्तर प्रदेश क टेनरी उद्योग लेल बिहार मे सिंगल विंडो क्लियरंस सिस्टम होएत। सुपर टेनरी क इफ्तखारुल अमीन आ जेएस एक्सपोर्ट क जावेद सलोजा बिहार सरकार क एहि प्रस्ताव स बहुत उत्साहित आ संतुष्ट छथि। अमीन क कहब अछि जे 15 मार्च स पहिने ओ सब एक बेर आओर पटना जेताह। 15 स पहिने तीनू प्रस्तावित साइट क निरीक्षण करबाक संग संग मुख्यमंत्री नीतिश कुमार संग बैसार लेल प्रसताव कए अंतिम रूप सेहो देबाक कोशिश कैल जाएत। प्रतिनिधि मंडल मे शामिल एकटा टेनरी मालिक क कहब अछि जे ओ सब पिछला कई साल स कानपुर मे चमड़ा क कारोबार क रहल छथि आ उत्तर प्रदेश कए करोड़ क करोड राजस्व देलथि अछि, मुदा बिहार जेका कहियो उत्तरप्रदेश क सरकार हुनका संग सहयोगात्मक व्यवहार नहि केलक ।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
चमडा उद्योग लेल प्रसिद्ध सकरी क भेल उपेक्षा, सरकार द रहल पटना आ बक्सर मे जमीन
यूपी स बिहार दिस विदा भेल टेनरी उद्योग


text:
पटना। सडक क मामला मे बिहार जेतबा बदनाम छल, आइ अपन सउक पर ओतबे गुमान करि रहल अछि। जाहि रफ्तार स बिहारक सउक पर गाडी दौड रहल अछि ओहि स कनिको कम रफ्तार स सडकक निर्माण नहि भ रहल अछि। ग्रामीण कार्य विभाग एखन रोजाना 30.73 किमी प्रतिदन सडक बना रहल अछि। इ सडक न्यूनतम आवश्यकता कार्यक्रम, नाबार्ड संपोषित, मुख्यमंत्री ग्राम सड़क योजना, अनुसूचित जाति क लेल अंगीभूत योजना, आपकी सरकार आपके द्वार आओर प्रधानमंत्री ग्राम सड़क योजना क तहत बनि रहल अछि। गौरतलब अछि जे विभिन्न योजनाक तहत बनि रहल एहि सडक लेल लक्ष्य केवल 12 किमी प्रतिदिन निर्माणक राखल गेल अछि। यानि लक्ष्य स लगभग दोगुना रफ्तार स बिहार मे ग्रामीण सडकक निर्माण भ रहल अछि। पिछला साल (2009-10)क आंकडा कहैत अछि जे प्रतिदिन नौ किलोमीटर ग्रामीण सडक बिहार मे बनैत छल, जखन कि ताजा आंकडा (अप्रैल स सितम्बर 2011 तक) बता रहल अछि जे बिहार मे प्रतिदिन 21 किमी ग्रामीण सडक बनि रहल अछि। पिछला सालक तुलना मे इ रफ्तार लगभग तिगुना अछि। विभाग क कहब अछि जे ओ एहि वित्तीय वर्ष मे 30 किमी प्रतिदिन निर्माण क रिकार्ड बनेबा लेल तैयार अछि जे राज्य क आधारभूत संरचना विकास क दिशा मे उल्लेखनीय योगदान देत। केन्द्र सरकार क आंकडा पर नजरि दी त साफ अछि जे प्रधानमंत्री ग्राम सड़क योजना क तहत 2006-07 मे प्रतिदिन 4 किमी, 2007-08 मे 5 किमी, 2008-09 मे 8 किमी आओर 2009-10 मे 9 किमी सड़क बनि सकल छल।
केन्द्रीय ग्रामीण विकास मंत्रालय क ताजा आंकडा पर गौर करि त साफ होइत अछि जे राज्य मे 2000-01 आओर 2005-06 यानि पिछला पांच सालक तुलना मे 2006-07 आओर 2009-10, अर्थात मौजूदा तीन साल क बीच 6632टा सड़क बेसी बनल अछि, जेकर कुल लंबाई 26992 किमी अछि। मुदा सडकक मामला मे पछुआयल बिहार लेल इ आंकडा बेहतर स्थिति कहल जा सकैत अछि, मुदा तस्वीर एखनो उत्साहवर्द्धक नहि अछि।
एकर कारण इ अछि जे पिछला तीन साल मे प्रधानमंत्री ग्राम सड़क योजना मे केन्द्र सरकार क रुख उदासीन रहल। कईटा सड़कक चयन करीब ठप रहल आ करीब 9 हजार किमी सड़क क विस्तृत परियोजना प्रतिवेदन केन्द्र क समक्ष लंबित रहल। केन्द्र ग्रामीण कार्य विभाग क कोर नेट वर्क कए सेहो मंजूरी नहि देलक। ओना जयराम रमेश एहि मामला कए गंभीरता स लेलथि अदि आ बहुत रास गतिरोध समाप्त भ गेल अछि, जाहि मे ग्रामीण कार्य विभाग क कोर नेटवर्क कए मंजूरी सेहो शामिल अछि। एखन मे विभागक अधिकारीक कहब अछि जे पिछला आंकडा मे कम रफ्तार लेल कई प्रकारक रुकावट पैघ कारण रहल अछि।
2000-01 स 2005-06 मे 1387 सड़क बनबाक छल, जेकर लंबाई 5202 किमी छल। जखनकि 1613 किमी लंबा केवल 648टा सड़क बनल। 2006- 07 स 2000-10 क बीच 6970 किमी तक 1199 सड़क बनि सकल जखनकि 8019 सड़क बनबाक छल, जेकर लंबाई 320194 किमी होइत छल। प्रधानमंत्री ग्राम सड़क योजना क तहत विभाग 878.25 करोड़ खर्च करैत कुल 562.31 किमी सड़क बनवा सकल अछि।
लक्ष्य स तिगुना रफ्तार स बनि रहल अछि बिहार मे ग्रामीण सड़क
पटना। सडक क मामला मे बिहार जेतबा बदनाम छल, आइ अपन सउक पर ओतबे गुमान करि रहल अछि। जाहि रफ्तार स बिहारक सउक पर गाडी दौड रहल अछि ओहि स कनिको कम रफ्तार स सडकक निर्माण नहि भ रहल अछि। ग्रामीण कार्य विभाग एखन रोजाना 30.73 किमी प्रतिदन सडक बना रहल अछि। इ सडक न्यूनतम आवश्यकता कार्यक्रम, नाबार्ड संपोषित, मुख्यमंत्री ग्राम सड़क योजना, अनुसूचित जाति क लेल अंगीभूत योजना, आपकी सरकार आपके द्वार आओर प्रधानमंत्री ग्राम सड़क योजना क तहत बनि रहल अछि। गौरतलब अछि जे विभिन्न योजनाक तहत बनि रहल एहि सडक लेल लक्ष्य केवल 12 किमी प्रतिदिन निर्माणक राखल गेल अछि। यानि लक्ष्य स लगभग दोगुना रफ्तार स बिहार मे ग्रामीण सडकक निर्माण भ रहल अछि। पिछला साल (2009-10)क आंकडा कहैत अछि जे प्रतिदिन नौ किलोमीटर ग्रामीण सडक बिहार मे बनैत छल, जखन कि ताजा आंकडा (अप्रैल स सितम्बर 2011 तक) बता रहल अछि जे बिहार मे प्रतिदिन 21 किमी ग्रामीण सडक बनि रहल अछि। पिछला सालक तुलना मे इ रफ्तार लगभग तिगुना अछि। विभाग क कहब अछि जे ओ एहि वित्तीय वर्ष मे 30 किमी प्रतिदिन निर्माण क रिकार्ड बनेबा लेल तैयार अछि जे राज्य क आधारभूत संरचना विकास क दिशा मे उल्लेखनीय योगदान देत। केन्द्र सरकार क आंकडा पर नजरि दी त साफ अछि जे प्रधानमंत्री ग्राम सड़क योजना क तहत 2006-07 मे प्रतिदिन 4 किमी, 2007-08 मे 5 किमी, 2008-09 मे 8 किमी आओर 2009-10 मे 9 किमी सड़क बनि सकल छल।


text:
अउतरित
प्रश्न
अधकैतका
समए जकाँ मासक रोहानी भऽ गेल। ओना संक्राँतिक हिसाबसँ अदहासँ बेसी टपि गेल,
मुदा पूर्णिमाक हिसाबे अदहासँ पछुआएल, तँए दियावाती पावनि परसू हएत।
हँसौना-खेलौना समए देखि दरबज्जापर बैसल किशुन भाय मने-मन छगुन्तामे पड़ल रहथि।
जे एहेन समैकेँ कोन समए कहबै, सालक अगता बरखा बेसी भेल, कम दिनुका आ कतिका धान
तँ अदहा-छिदहा सुतरल मुदा अगहनी धान- सतरिया, तुलसीफूल, कनकजीर, वासमती, बाँसफूल
इत्यादि पानिक अभावमे बौक भऽ गेल, भने नीक भेल, जानए जओ आ जानए जत्ता। बैसिले-बैसल
समतल मन किशुन भायक गामक चिमनीपर गेलनि। ओना गामेमे चिमनी अछि आ चिमनी मालिकसँ
नीक लाट-घाट सेहो अछि, मुदा बाढ़िक हिलकोरमे जहिना हलुकाहा बाैस सभ ऊपर फेका
जाइए तहिना फेका गेल छी। परिवारिक नीक सम्बन्ध छन्हिहेँ। गाममे उद्योग
लागत, ओकातिक हिसाबे जे सहयोग हेबा चाही से परिवारसँ भेलो रहनि, तँए जन्मौटी
सम्बन्ध जकाँ सम्बन्ध बनल छन्हिहेँ। पचता बरखा नै भेल जइसँ रौदियाहक लक्षण
समए पकड़ि लेलक। कोन घर कानए कोन घर गीत। अगता किसान गीत गबै छथि, पचता पावनिओ
लेल हाक्रोश करै छथि। समैक नारी पकड़ि चिमनी मािलक फूलबाबू गोटी सुतारलनि।
अगते उत्तर प्रदेशक मजदूरकेँ बजा लेलनि। मिथिलांचलक श्रम-शक्ति तँ तेना
चूड़ा-दहीमे सना गेल अछि जे नीन कहिया पतरेतै तेकर ठेकाने ने। मनसूबा रहबे करनि
जे अगते कातिकसँ कारोबार करब। कातिकक अन्त होइत जँ दू बेर भट्ठा फुका गेल तँ
गोटी लाल हेबे करत। भाय तीनफुके तँ माटिओ सोना भऽ जाइ छै, चिमनीक तँ पाकल माटि
छै। मेहनती श्रमिक पाबि फूलबाबूक मन चपचपाइते छन्हि, काजो तेज हएत आ नीक चीजो
बनत। कातिकक दियावाती लछमी दिन छी, ओना कालीओ दिन छीहे, मुदा लछमी दिन मानि
फूलबाबू चिमनी फूकता। पहिल फूक तँए शंखा जकाँ फुकैमे किछु कण्ठ सर्ड़ास करैमे सेहो
जेबे करतनि। काँच पजेबाक पथार, पथेरी लगौने। तैबीच तेहेन बरखा भेल जे बलुआहा
महादेव जकाँ पजेबा ढहि-ढूहि गेल। किशुन भाय चिमनीक जिगेसा जरूरी बूझि
पत्नीकेँ कहलखिन-
“भिनसुरका समए छी, चाहक बेर अछि, तँए चाह
पीयाउ। फूलबाबूक चिमनी देखए जाएब। काज अगते शुरू केने छला, की भेलनि की नै।”
अंतिम पेजसँ............................................................
ओना
फतिमाक बात किशुन भायकेँ कण्ठसँ निच्चाँ नै उतरलनि किएक तँ मन ठमकि गेलनि।
गाम बनौनिहारे जँ गाम छोड़ि दिअए तँ गाम केना बनत। मुदा जिनकर बात सुनै छी, ओ
तँ सुनए पड़त। बजला-
“परिवारमे के सभ छथि?”
“बेटी सासुर बसैए, अपने दुनू परानी भेलौं आ बेटा-पुतोहुक संग दूटा
पोता-पोती अछि।”
“बेटा की करै छथि?”
“ओ अरबमे नोकरी करैए। आठ बर्खक करार छै, पछाति गाम औत।”
“कते महिना कमाइए?”
“अपन रूपैआ अस्सी-पचासी हजार।”
‘अस्सी-पचासी
हजार’ सुनि किशुन भायक मन तड़पि गेलनि। बजला किछु ने, विदा भऽ गेला। सड़कपर
अबिते मनमे अनेको प्रश्न उठि गेलनि- जाबे परिवार असथिर भऽ बास नै करत ताबे
परिवारक सुरक्षो आ बालो-बच्चाकेँ सम्हारि पएब अकास कुसुम सदृश आइक सामाजिक
परिवेशमे जिनगी चुनौती बनि गेल अछि।¦१,२२९¦
१४ जुलाई २०१४


text:
दिल्ली मिल्क स्कीम(डीएमएस) क अधिग्रहण लेल बिहार आ गुजरात मे मुकाबला
दिल्ली मे एखन दूध आ मिठाई, धी किछु दिन बाद
नई दिल्ली। बिहार राज्य दुग्ध सहकारी संघ (कॉम्फेड) अपन नजरि दिल्ली मिल्क स्कीम (डीएमएस) पर टिका देलक अछि। इ कंपनी सुधा ब्रांड क तहत दूध आ दुग्ध उत्पाद क बिक्री करैत अछि। राज्य सरकार डीएमएस पर कब्जा जमेबा लेल केंद्र लग अपन दावा पठेलक अछि। एकर संचालन कृषि मंत्रालय क अधीन अछि। सोमदिन कॉम्फेड दिल्ली आ एनसीआर क लोक लेल सुधा ब्रांड क दूध आ मिठाइ लांच केलक अछि।
सुधा दूध क तीनटा किस्म सुधा गोल्ड (फुल क्रीम), सुधा हेल्दी (टोंड) आ सुधा स्मार्ट (डबल टोंड) पेश कैल गेल अछि। तीनू किस्म एक लीटर आ आधा लीटर क पैक मे उपलब्ध अछि। फुल क्रीम क दाम 40 टका प्रति लीटर, टोंड क 30 टका आ डबल टोंड क दाम 26 टका प्रति लीटर अछि। कॉम्फेड क प्रबंध निदेशक हरजोत कौर कहलथि जे कंपनी अपन मिठाइ आ दूध क बिक्री लेल डीएमएस क बिक्री नेटवर्क कए किराया पर लेबाक प्रयास सेहो क रहल अछि। राज्य सरकार दिस स डीएमएस कए कीनबा लेल केंद्र लग आवेदन क देल गेल अछि।
डीएमएस एखन भारी घाटा मे चलि रहल अछि। एकर क्षमता रोजाना पांच लाख लीटर दूध उत्पादन आ पैकेजिंग क अछि। मुदा इ मात्र ढाई लाख लीटर क उत्पादन क रहल अछि। एकर अलावा दिल्ली मे एकर 1298 बूथ अछि। अमूल ब्रांड क तहत दूध क बिक्री करनिहार गुजरात सहकारी दुग्ध विपणन संघ सेहो डीएमएस क अधिग्रहण करबाक प्रस्ताव केंद्र कए देलक अछि।
कौर कहलथि जे कंपनी अपन उत्पाद क स्वाद आ शुद्धता क बल पर राजधानी क उपभोक्ता कए रिझेबाक प्रयास करत। शुरुआती दौर मे दिल्ली मे कंपनी दू लाख लीटर दूध रोजाना बेचत। कंपनी कए मिठाइ क सेहो भारी ऑर्डर भेट रहल अछि। दूध आ मिठाइ क साथ कंपनी एहि ठाम देसी घी क बिक्री सेहो शुरू करत। फिलहाल एकर उत्पाद राजधानी क किराना दुकान पर उपलब्ध अछि। एकटा सवाल क जवाब मे कौर कहलथि जे दिल्ली मे दूध क कुल मांग क आधा हिस्सा संगठित कंपनी सब पूरा क रहल अछि। एहि ठाम दूध कारोबार क संभावना बहुत अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
दिल्ली पहुंचल बिहार क सुधा
दिल्ली मिल्क स्कीम(डीएमएस) क अधिग्रहण लेल बिहार आ गुजरात मे मुकाबला


text:
पटना। बिहार एक बेर फेर स्वच्छ प्रशासन क दिशा मे पैघ डेग उठा कए देश क लेल मिसाल पेश करि देलक अछि। राज्य सरकार 85,000 ऑफिसर/कर्मी क संपत्ति सार्वजनिक करि देलक अछि। आइ सबहक औकात दुनियाक सामने अछि।
राज्य क कुल 4.75 लाख कर्मचारी मे स 85,000 ऑफिसर/कर्मचारी क संपत्ति क विवरण इंटरनेट पर डाली देल गेल अछि। एहि मे 190 आईएएस, 169 आईपीएस, 29 आईएफएस आ 2800 प्रदेश प्रशासनिक सेवा क ऑफिसर शामिल छथि।
सबटा 4.75 लाख कर्मचारी क संपत्ति क विवरण सार्वजनिक करब बड़ कठिन काज अछि, तथापि विभाग युद्ध स्तर पर काज मे जुटल अछि आ उम्मीद जे एहि मासक अंत तक इ काज पूरा करि लेल जाएत।
सामान्य प्रशासन विभाग क प्रमुख सचिव दीपक कुमार कहला जे संपत्ति क विवरण देबा संबंधी राज्य सरकार क निर्देश कए काफी गंभीरता स लेल गेल अछि आ केवल ओहि अधिकारी क फरवरी मास वेतन भुगतान कैल गेल अछि जे एहि निर्देश क मुताबिक 28 फरवरी तक विवरण जमा करि देलथि अछि। जे अधिकारी अपन संपत्ति क विवरण जमा नहि करा सकलेथि अछि हुनका अपन पक्ष साफ करबा लेल एकटा आओर मौका देल गेल अछि।
बिहार फेर केलक कमाल
पटना। बिहार एक बेर फेर स्वच्छ प्रशासन क दिशा मे पैघ डेग उठा कए देश क लेल मिसाल पेश करि देलक अछि। राज्य सरकार 85,000 ऑफिसर/कर्मी क संपत्ति सार्वजनिक करि देलक अछि। आइ सबहक औकात दुनियाक सामने अछि।


text:
सुजीत कुमार झा
सरस्वती पूजाके जनकपुरमे मात्र नहि मिथिलाञ्चल वा कही पूरे भारतीय उपमहाद्वीपमे धुम अछि । कोना कऽ भगवतीके प्रसन्न करी सभक लक्ष्य अछि । सरस्वती पूजा प्रत्येक वर्ष बसन्त पञ्चमीक दिन मनाओल जाइत अछि । ई पूजा माता सरस्वती, जिनका विद्याक देवी कहल जाइत अछि, हुनके सम्मानमे आयोजित कएल जाइत अछि । मिथिलाञ्चलमे बहुत उत्साहकसँग ई पावनि मनाओल जाइत अछि ।
सरस्वती पूजाक आयोजनाक चर्चेसँ विद्यार्थीसभमे उत्साहक सञ्चार भऽ जाइत अछि । प्रत्येक शिक्षण संस्थानमे विद्यार्थीसभ पूरे उत्साहकसँग ई पावनिमे सहभागी होइत आएल करैत छथि । एहिमे धियापूता आ बुढ़क सेहो ओतबे सहयोग रहैत अछि । विद्यार्थीसभ समूह बनाकऽ चन्दा जम्मा करैत अछि आ फेर पूजाके किछु दिन पूर्वेसँ साजसज्जाक कार्यमे सहभागी भऽ जाइत अछि ।
सरस्वतीक जन्म कथा
सृष्टीक स्थापनाकालेमे भगवानक ईच्छासँ आद्य शक्ति अपन शरीरके पाँच भागमे विभक्त कऽ लेलन्हि । जकर परणाम राधा, पद्मा, सावित्री, दूर्गा आ सरस्वतीक रुपमे प्रगट भेलीह । ओहि समय श्री कृष्णक कण्ठसँ उत्पन्न होबएबला देवीक नाम सरस्वती राखल गेल । श्रीमद्देवी भागवत आ श्री दूर्गा सप्तशतीमे सेहो आद्य शक्तिद्वारा स्वयमके तीन भागमे विभक्त करबाक कथा रहल अछि । आद्य शक्तिके ई तीन रुप महाकाली, महालक्ष्मी आ महासरस्वतीके नामसँ संसारभरि जानल जाइत अछि । मान्यता अछि सरस्वती बसन्त पञ्चमीक दिन प्रगट भेल छलीह । भगवान विष्णुक कथा अनुसार ब्रह्मा जी सरस्वती देवीके स्वयम आह्वान कएने छलाह । सरस्वती माता प्रगट भेलाकबाद ब्रह्मा जी हुनका अपन वीणासँ सृष्टीमे स्वर भरबाक अनुरोध कएने रहथि । माता सरस्वती जखने वीणाके तार छुलन्हि, ओहिसँ शब्द निर्माण भेल ई शब्द संगीतक शब्द सुरमे प्रथम स्वर रहल अछि । एहि ध्वनिसँ ब्रह्मा जीक मुखसृष्टिमे ध्वनिक सञ्चार होबए लागल । हावाके, सागरके, पशुपंक्षी आ अन्य जीवके वाणी भेटल । नदीसभमे कलकल ध्वनि फुटए लागल । कहल जाइत अछि एहिसँ ब्रह्मा जी अतिप्रसन्न भेल छलाह । ओ माता सरस्वतीके वाणीके देवीके नामसँ सम्बोधित करैत बागेश्वरी नाम देलन्हि । माता सरस्वतीक एकटा नाम ईहो अछि । सरस्वती माताके हातमे वीणा होबएके कारण हुनका वीणापाणि सेहो कहल जाइत अछि । ज्ञान एवं वाणीके बिना संसारक कल्पना करब असम्भव अछि ।
सरस्वतीक पूजा कोना करी
भगवती सरस्वतीके उपासकके माघ महिनाक शुक्ल पक्षक पञ्चमी तिथि कऽ पूजा करबाक चाही । एहिसँ एकदिन पूर्व माघ शुक्ल चतुर्थीक दिन बागुपासक संयम करबाक चाही । नियमके अनिवार्य रुपसँ पालन करबाक परम्परा रहल अछि ।
पञ्चमी कऽ स्नान कएलाकबाद कलशके स्थापनासँग बागदेवीक आह्वान आ फेर विधिपूर्वक पूजा करी । पूजन कार्यमे स्वयम सक्षम नहि भेलापर कोनो ज्ञानी कर्मकाण्डी वा कुलपुरोहितक दिशा निर्देशसँ पूजन कार्य सम्पन्न करी ।
पूजा करैतकाल माताक प्रतिमा वा फोटोके आगामे रखबाक चाही । कलश स्थापनाकेबाद गणेशजी तथा नवग्रहके सेहो विधिवत् पूजा कएनाई उत्तम होइत अछि । देवी सरस्वती स्वेत वस्त्र धारण करैत छथि । तँे हुनका स्वेतवस्त्र देल जएबाक चाही । पीडा रंगक फल आ बुनिया विशेष प्रसादीक रुपमे चढाओल जाइत अछि ।
सरस्वती मन्त्रक महत्व
या कुन्देन्दु तुषारहार धवला या शुभ्रवस्त्रावृता ।
या वीणावरदण्डमण्डितकरा या श्वेतपद्मासना ।।
या ब्रह्माच्युतशंकरप्रभृतिभिर्देवैः सदा वन्दिता ।
सा मां पातु सरस्वती भगवती निःशेषजाड्यापहा ।।१।।
शुक्लां ब्रह्मविचारसारपरमांद्यां जगद्व्यापनीं ।
वीणा(पुस्तक(धारिणीमभयदां जाड्यांधकारपहाम् ।।
हस्ते स्फाटिक मालिकां विदधतीं पद्मासने संस्थिताम् ।
वन्दे तां परमेश्वरीं भगवतीं बुद्धिप्रदां शारदाम् ।।२।।
सरस्वतीक ई प्रमुख मन्त्र अछि । सरस्वती पूजामे मन्त्रक सेहो बहुत महत्व रहल अछि । ई मन्त्रके जाप करबाक चाही । अष्टाच्छर मन्त्र सेहो बहुत महत्वपूर्ण अछि । ई मन्त्र ४ लाख जपलासँ मन्त्रक शिद्धी होइत अछि । मन्त्र एहि प्रकार अछि –
श्रीं ह्वीं सरस्वत्यै स्वाहा ।
अगम ग्रन्थमे ईहो मन्त्रक चर्चा अछि । ओ मन्त्र एहि प्रकार अछि –
अं वाग्वादिनि वद वद स्वाहा ।
ई मन्त्रसँ शिद्धी प्राप्त होइत अछि । ब्रह्मवैवर्त पुराणमे हुनकर एकटा ईहो मन्त्र अछि ।
ऊँ ऐ ह्वीं श्रीं क्लीं सरस्वत्यै बुधजनन्यै स्वाहा ।
महर्षि व्यासक व्रतोपासनासँ प्रसन्न भऽ कऽ सरस्वती कहने छलीह हमर प्रेरणासँ रचल रामायणके पढुÞ ओ हमर शक्तिक कारणसँ सभ काव्यक सनातन विज बनि गेल अछि । ओहिमे श्रीराम चरित्रक रुपमे हम साक्षात मूर्तिमती शक्तिक रुपमे प्रतिष्ठित छी ।
भगवती सरस्वतीक एहि अदभुत विश्वविजय कवचक धारणा कएलाक कारण व्यास, भारद्वाज, जैगिषवयसहितक मुनिसभ शिद्धी पौने छथि । भगवती सरस्वतीके उपासना कालीके रुपमे कएलाक कारण कालीदास चर्चित भेल छलाह ।
भगवती सरस्वती विद्याक अधिष्ठात्री देवी छथि आ विद्याके सभ धन प्रधान धन कहल जाइत अछि । विद्येसँ अमृतपान कएल जा सकैत अछि । विद्या आ बुद्धिक अधिष्ठात देवी सरस्वतीक महिमा अपार अछि । देवी सरस्वतीके ग्वादस नाम छन्हि । जीनकर तीनु सन्ध्यामे पाठ कएलासँ मनुष्यक जीहपर विराजमान भऽ जाइत छथि ।
सरस्वतीक ई श्लोक १ सय १ बेर पाठ कएलासँ सभ प्रकारक बाधाक नाश होइत अछि । श्लोक एहि प्रकारे अछि –
सरस्वती महाभागे विद्ये कमललोचने ।
विद्या रुपे विशालक्षि विद्यं देही नमोस्तुते ।।
या देवी सर्वभूतेषु विद्यारुपेण संस्थिता ।
नमस्तस्यै नमस्तस्यै नमस्तस्यै नमोः नमः ।।
पीरा रंगक कपडा पहिरकऽ बसन्त पञ्चमीसँ एक महिनाधरि मन्त्र जाप कएलासँ बुद्धि प्रखर आ विलक्षण होइत अछि । मानसिक तनाव दुर होइत अछि । आ आत्मिक शान्ति भेटैत अछि ।
कुमारी पूजनक परम्परा
बसन्त पञ्चमीक दिन दू सँ लऽ कऽ १० वर्षधरिके कुमारी कन्याके पीयर भोजन आ पीयर रंगक वस्त्र दान कएल जाइत अछि । हातपयर धोआ कऽ आसनपर बैसा देल जाइत अछि । फेर गन्धपूष्प, माला आदिसँ हुनका पूजन कएल जाइत अछि ।
शत्रुके नाश, दिर्घायु आ संकट निवारणक लेल दू वर्षक कुमारी, अकाल मृत्यु निवारण आ सन्तान प्राप्तीक लेल तीन वर्षक कुमारीके, धनागम वा कुशाग्र बुद्धिक लेल चारि वा पाँच कुमारी, यशप्राप्ती, विद्यार्थी वा राज्यफल प्राप्तीक लेल ६ वर्षक कुमारी आ सौभाग्य प्राप्ती सर्वशान्तिक लेल ७ सँ १० वर्षधरिके कुमारीके भोजन कराओल जएबाक परम्परा रहल अछि ।


text:
हे यै ! कतय गेलहुं ? कने घरसँ बहराउ ने
हे यै कोमहर छी ? कने भनसाघर दिस आउ ने
ओ नाक-कान धुइनते, पैर पटकिते घरसँ बहरेली
हे ! की भेल यौ ? अहाँ एना किए चिचियाइ छी ?
दोष त' सभ छल हुनके मुदा हमहीं कयलहुं निहोरा
हम एतेक प्रेमसँ सोर केलहुँ, अहाँ किए खिसियाइ छी !
एक भोर जे बाध गेलहुँ कहि पटबय लेल गहूम
मुनहरि सांझ भेल तक्खन जा क' अंगना पैर देलहुं
बहिकिरनी बनि घरक सभटा काज करय छी हम
अहाँ बनि क' मुखिया चौक-चौबटिया भाषण दै छलहुं
चलू बेस, दोष हमरे सभटा, बाजू की कान पकड़ि ली ?
कन-कन्नीसँ देह ठिठुड़ि गेल चिपरी जोड़ि जराउ ने,
ऐ पछवा पर ई विषविस्सी गजबे हाल कएने अछि
हे ! सांझ सेहो पड़ि गेलै एक कप चाह पीयाउ ने
ई गप्प सुनिते देरी त' आर तिलमिला गेलीह ओ
एना गुड़रिक' तकलीह, हमर करेजा हिला गेलीह ओ
चारि दिनसँ भूकि रहल छी चिन्नी साफ़ ख़तम छै
बड्ड-सँ-बड्ड अदहा कप बनत चाहोपत्ती कम छै
बेस चलू की हेतैक आइ बिनु चीन्निये चाह बनाउ
आ चाहोपत्ति कम अछि तैं बस कनिये चाह बनाउ
एतबा कहि चाहक ओरियान आगू बढ़ा देलहुं हम
अपनेसँ चूल्हा पजारि क' सस्पेन चढ़ा देलहुं हम
ओ पित्ते आन्हर भेल छली लत्ते मे आगि धरा देली
माहुर मोने की चाह बनत दूधक लोटे ओंघरा देली
तैयो अप्पन दोषे नहि, ओ मूँह फुला क' बजली
जाउ आब सस्पेन उतारि क' घर क' धेने आउ
जओं ललका चाहक छौंक एखनो शेष होअए त'
जा' क' जल्दी बारीसँ अहाँ नेबो लेने आउ ।
बारी गेलहुं नेबो अनलहु काँटों हाथ मे गड़ि गेल
चाहक सनकी हम्मर तखने ठामहि घुसरि गेल
नेबो देखिते फेर चिकरली ऐं यौ, कोन मनुख छी ?
एत्ते कतउ होअए बहु कें पेरब अहाँ केहन पुरुख छी ?
गोंहछल मोने चाह बनेली आ तै पर एत्तेक दाबी
अप्पन हारल बहुक मारल ककरा व्यथा सुनाबी
दोसर दिन फेर वैह बेर मे चाह पीबाक उद्वेग उठल
बारीसँ झट अंगना अयलहुं भनसा घर दिस डेग उठल
आ कि तखने मोन छिनगि गेल ! नमहर डेग ठमकि गेल
कल्हुका दुर्गति मोन पड़ल, सभ चस्की कण्ठ अटकि गेल
आदंक सँ हमर करेजा ई चौंकलहि सन रहि गेलै
आ चाहक छौंक ओ ओहिना छौंकलहि बस रहि गेलै
माघ-मास मसुआएल देह ताकै सीरक आ' कि घूड़क धाह
नै जानि किए तैयो ई फूरायल, आइ बड्ड गर्मी, नै पीब चाह !
आइ बड्ड गर्मी छै नइ पीब चाह !
— पंकज चौधरी 'नवलश्री'


text:
मधुबनी । जयनगर में पदस्थापित एकटा हवलदार क एटीएम सँ 1लाख 11 हजार रुपयाक अवैध निकासी मामला में पुलिस के पैघ सफलता प्राप्त भेल अछि। एहि मामला में अरवल जिला के परासी थाना क्षेत्र के निवासी सिद्धेश्वर गिरि के पुलिस गिरफ्तार केलक अछि। पुलिस के अनुसार गिरफ्तार आरोपी अरवल जिला निवासी पिडब्ल्यूडीक सेवानिवृत्त कर्मी अछि। ई जानकारी केस के अनुसंधानकर्ता एएसआई राम प्रीत यादव देलन्हि। हिनके नेतृत्व में ई कार्रवाई भेल। ई मामला साल 2015 के 30 मार्च के अछि, जखन डीएसपी कार्यालय में तैनात हवलदार राम लगन चौधरी के पुत्र राकेश कुमार जयनगर स्थित ओरिएंटल बैंक के एटीएम सँ रुपैया निकालबाक लेल पहुँचल रहैथ। ओहि समय मे10 हजार रुपैया निकालबाक बाद एटीएम सेन्टर में तीन चारि टा लोक पहुँचल, जाहि में एकटा वृद्ध महिला सेहो छल। पुलिस में देल हवलदार पुत्रक बयान के अनुसार, ए टी एम में पहुँचल ओ लोक सब हिनका गप में बझा क एटीएम कार्ड बदलि लेलक। दू दिनक बाद हवलदार जखन अपन एटीएम कार्ड देखला त हुनका बुझेलैन जे ई ए टी एम हुनकर नै छनि। हड़बड़ा क ओ अपन बैंक के खाता सर्च कयल तखन पता चलल जे खाता सँ 1 लाख 11 हजार रुपैयाक निकासी भ चुकल अछि। पुलिसक जांच में पता चलल जे पाई के निकासी एटीएम कार्ड सँ 40 हजार आ अरवल के परासी थानाक बिचली मढ़िया निवासी सिद्धेश्वर गिरि के खाता में 71 हजार रुपैया ट्रांसफर भ चुकल अछि। एहि जांच में भेटल तथ्य के आधार बना क पुलिस आरोपी के गिरफ्तार केलक अछि। पुलिस ओकरा स पूछताछ क रहल अछि। डीएसपी सुमित कुमार कहलनि जे आरोपी के सत्यापन भेला के बाद ओकर गिरफ्तारी अरवल सँ कयल गेल। आरो लोकक गिरफ्तारिक वास्ते ओकरा सँ पूछताछ कयल जा रहल अछि।
मुख्य पृष्ठ समाचार जयनगर मे हवलदार क एटीएम सँ 1.11लाख निकासी करनिहार अरवल सँ गिरफ्तार


text:
पटना। दक्षिण बिहार कए उत्तर बिहार स जोड़बा लेल राज्य सरकार गंगा नदी पर एकटा आओर पुल बनेबाक फैसला केेलकअछि। एनएच 31 मे बख्तियारपुर स एनएच 28 मे ताजपुर कए जोड़बा लेल एहि पुल क निर्माण पर 1387.82 करोड़ क खर्च आउत। राज्य मंत्रिपरिषद बैठक मे प्रस्ताव कए मंजूरी द देल गेल। पुल क लंबाई साढ़े पांच किलोमीटर आ पथ क लंबाई 42 किलोमीटर होएत। पुल क निर्माण जन निजी भागीदारी (पीपीपी) क तहत डिजाइन-बिल्ड-फाइनांस-आपरेट एंड ट्रांसफर फार्मूले पर होएत। एकरा लेल परियोजना राशि क 20 फीसदी राज्य सरकार वहन करत आ मेंटेनेंस पर खर्च शून्य होएत।
मुख्य पृष्ठ समाद विशेष बख्तियारपुर-ताजपुर कए जोड़बा लेल बनत पुल


text:
मिथिला समाजमे अनेकानेक कुरीति व्याप्त अछि जकरा मिथिलाक प्रगतिमे मुख्य बाधक
तत्व मानल जायत अछि। दहेज प्रथा, बाल विवाह आदि कएक गोट फ़िल्म ओ सीरियलक
विषय-वस्तु रहल अछि, मुदा ई पहिल बेर होयत जे कोनो सीरियलक कथा विधवा विवाह पर
आधारित अछि।
जी हं! हम बात क’ रहल छी मैथिलीक सामाजिक ओ परिवारिक धारावाहिक ‘पाहुन’ केर!
पद्म गुरु सिंह केर सफ़ल निर्देशनमे आ नीलम फिल्म्स केर बैनरक अन्तर्गत ‘पाहुन’ केर निर्माण कएल गेल अछि। राजीव मिश्रा आ सिद्धार्थ
एहि धारावाहिकक सहायक निर्देशक, संगीत निर्देशन प्रसिद्ध गायक संगीतकार सुनील
पवनक। प्रमुख कलाकार छैथ- कॄष्णा मिश्रा, शुभनारायण झा, कल्पना मिश्रा, सुधा झा, निलेश दीपक, निशा झा, कॄष्णा मिश्रा, राधाकान्त झा, संजय चौधरी, निखिल
कुमार, संतोष झा सिंटू, राजीव मिश्रा अमित कुमार आदि।
‘पाहुन’ सीरियल 5 तारीख स प्रत्येक वॄहस्पति आ शुक्र दिन
राति 8:30 स 9 बजे धरि डीडी बिहार पर प्रसारित होयत। हैप्पी वॉचिंग!


text:
राजविराज : मिथिला राज्य आ मैथिली भाषाकें सुनिश्चितताक मांग करैत मैथिली साहित्य परिषद् राजविराजद्वारा प्रमुख जिल्ला अधिकारी मार्फत प्रधानमन्त्रीसहित सम्बन्धित निकायकें बीतल बृहस्पतिदिन ज्ञापनपत्र पठाओल गेल.
परिषद्क अध्यक्ष शुभचन्द्र झाक नेतृत्वमे मैथिलीकर्मी सभक टोलीद्वारा सहायक प्रमुख जिल्ला अधिकारी बेद बहादुर कार्कीमार्फत ज्ञापन पत्र देल गेल. उक्त टोलीद्वारा प्रधानमन्त्री सुशील कोइराला, संविधान सभाक अध्यक्ष सुवास नेम्वाङ्ग, सहमति सम्वाद तथा वार्ता समितिक अध्यक्ष डा. बाबुराम भट्टराईकें संबोधनमे अलग-अलग ज्ञापन पत्र देल गेल.
सम्बिधान सभाद्वारा लोकतान्त्रिक गणतन्त्र नेपालक सम्बिधान निर्माणक कार्य भ' रहल आ संघीयता अन्तर्गत राज्य पुनर्संरचनाक लेल पहिचानक विभिन्न आधार सभ प्रस्तुत भ' रहल कहैत भाषिक आधारमे मिथिला राज्य बनबाक मांग कएल गेल अछि. भाषाक आधारमे गठित राज्यमे राष्ट्रिय एकताक सम्भावना बढि रहल ज्ञापन–पत्रमे उल्लेख अछि.
(रिपोर्ट : करुणा झा)


text:
कलकत्ता. नस्करहाट केर मैथिल
सामाजिक संगठन शनिदिन 24 नवम्बर 2012 कें विद्यापति स्मृति पर्व मनओलक.
एहि अवसर पर गीत-संगीत केर कार्यक्रम आयोजित छल. उपस्थित मैथिल दर्शक
गीत-संगीत केर आनंद लेलनि. आमंत्रित कलाकार मे मनमोहन चंचल सहित विजय इस्सर
ओ अंजना इस्सर अपन अनुपम स्वर सं वातावरण मिथिलामय केने रहलाह. कार्यक्रम केर सञ्चालन बौआजी (दड़िभंगा) कयलनि. एहि कार्यक्रम मे स्थानीय कौंसिलर सुशांत बाबू सहित युगल किशोर झा, अशोक झा, विवेकानंद झा, मिथिलेश कुमार झा ओ नबो नारायण मिश्र मुख्य रूप सं उपस्थित छलाह.
(Report: मिथिमीडिया ब्यूरो)


text:
शेर्पा जाति
शेर्पा जाति (शेर्पा भाषा: ཤར་པའི་མི་རིགས།, वयली: shar pa'i mi rigs) नेपालक उच्च हिमाली क्षेत्रक जातिगत समूह छी। शेर्पा भाषाम "शरपा" अथवा "शरवा"क मतलब पूर्वी निवासी होएत अछि जे शब्द सम्भोट लिपिमे लिखल शेर्पा इतिहाससभक (शेर्पा भाषा: ཤར་པ།, वयली: shar pa) भेलाहक पश्चाता देवनागरी आर अंग्रेजी लिपिमे शेर्पा कहिक लिखल गेल अछि । शेर्पासभ पूर्वी तिब्बत सर्वप्रथम सन् १४८० मे अपन ठाम छोडि १५३० मे नेपालक पूर्वी क्षेत्र सोलुखुम्बु जिलाम बसाईँसराई भs आएल छल शेर्पासभक इतिहास आर संस्कृति नामक पुस्तकमे उल्लिखित अछि । बहुत शेर्पासभ नेपालक पूर्वी भागम बसोबास करैत अछि, रोल्वालिङ्ग उपत्यक तथा हेलम्बु धरि सेहोमे बसोबास करैत अछि । पङ्पोछे नेपालक शेर्पासभक सबसँ पुरान गाउँ छी। शेर्पा भाषा भोट-बर्मेली भाषा परिवारक दक्षिणी डारि मानल जाइत अछि। तहिना ई भाषा तिब्बती भाषासं बहुत मिलैत अछि आ कोनो-कोनो भाषा तिब्बतसं सेहो मिलैत अछि।[१]
विषय सूचीसभ
- १ इतिहास
- २ शेर्पाक नामकरण
- ३ शेर्पासभक मूल थर आ उपथर
- ४ शेर्पा भाषा आ लिपि
- ५ शेर्पासभक धर्म
- ६ बौद्ध शासनधर शेर्पा महापुरुषसभ:
- ७ खुम्बु क्षेत्रम अवस्थित शेर्पा गोन्पासभ
- ८ सोलु क्षेत्रम अवस्थित शेर्पा गोन्पासभ
- ९ शेर्पा विद्वान
- १० शेर्पा कलाकार
- ११ प्रसिद्ध आरोही
- १२ सन्दर्भ सामग्रीसभ
- १३ बाह्य जडीसभ
- १४ एहो सभ देखी
इतिहास[सम्पादन करी]
शेर्पासभक इतिहास अनुसार सन् १४८० मे तिब्बतक पूर्वी क्षेत्र खाम सलमोगङसँ ठाम छोडल ५० वर्ष बाद खुम्बु क्षेत्रमे पहुँचल आ ओकर २३ साल बाद अर्थात सन् १५५३मे सोलुमे आएल गेल इतिहास उल्लेख कएल गेल अछि।[२] वोकरबाद सोलु आ खुम्बुसँ नेपालक विभिन्न भू-भागमा वसोवास करैत आएल तथ्यसभ प्रमाणित रहल अछि। विशेषक हिमाली क्षेत्रके अपन बसोवास स्थलक रूपमे हिमाली भू-भागमा बसोवासक शेर्पा जातिसभक विशेषता चिन आर तिब्बतसँ जोडल भू-भागम वसोवास भेल शेर्पा जातिक अन्य जातिक लोगसभसँ तिब्बती या भोटबासी (भोटे) कहैक प्रचलन सेहो रहल अछि।
शेर्पाक नामकरण[सम्पादन करी]
शेर्पा भाषा आ व्याकरणक आधारमे बात करैत “शर” कहैक पूर्व दिशा आ ”प“ स्वामित्वक बोध शब्द होइत अछि ཤར་པ། shar pa, शरप कहैक पूर्व दिशामे बसोबास कएनिहर पूर्वेली या पूर्वी निबासी कहैक शाब्दिक अर्थ होएत अछि। एही अर्थम व्याकरणक दृष्टिकोणसँ कोनो त्रुटी नै भेल आर मौखिक बोलि चालीमे सेहो सरल आ सहज तथा उपयुक्त भेलाहप् शेर्पासँ सम्बन्धित सम्भोट लिपिमे लेखेक लेखसभम सब एकमतमे शरप लिख्ल भेटल सेहो अंग्रेजी आ देवनागरी लिपिमे शरपके शेर्पा कहि व्यापकरूपम अशुद्ध लिखल देख्ल गेल अछि।[३]
शेर्पासभक मूल थर आ उपथर[सम्पादन करी]
शेर्पा समाजक इतिहासकार खनपो सङग्यस् तन्जीन (१९२४-१९९०) लेख्नु भेल ब्रहमदण्ड नामक शेर्पा इतिहास आ वंशावली तथा Snowlight of Everest मे उल्लेख कएल गेल अछि शेर्पा जातिक मूलथर आ उपथर निम्न प्रकारक अछि।[४] [५] [६] [७][८]
शेर्पा भाषा आ लिपि[सम्पादन करी]
अपन भावना आ विचारके सहज रुपसँ छोटनिक व्यक्तक भाषाक प्रयोग करैत अछि। तहि दवरा लोग आ भाषाक बीचमे अभिन्न सम्बन्ध रहल गेल अछि। भाषा लोगसभक विचार व्यत्तक महत्वपूर्ण संचार प्रणाली अथवा साधन छी। कोनो समुदाय वा वर्ग विशेषका पहिचानक भाषाक महत्वपूर्ण भूमिका अछि। भाषा आ संस्कृति विना जातित्वक पहिचान नै भऽ सकैत अछि। शेर्पा समुदायमे एक दोसर बीच अपन विचार व्यक्तक अपन अलग भाषा रहल गेल अछि, जेकरा शेर्पा भाषा कहैत छी। ताही खातिर शेर्पासभक सेहो अपन अलग भाषाक विकास भेल अछि। ई भाषाक शुद्ध उच्चारण करबाक लिपि मतलब सम्भोट लिपि छी।
शेर्पासभक धर्म[सम्पादन करी]
नेपालक लुम्बिनीमे जन्म भेल सिद्धार्थ गौतमक बुद्धात्त्व प्राप्त पश्चात् भारतक ठामसभ्मे उपदेश द भारतम बौद्ध धर्मक विकास भेल छल। तत् पश्चात् कालान्तरमा अहि धर्मक विकास आर लोकप्रियतासँ चीन, तिब्बत, जापान आर मंगोलिया लगायत एशियाक बहत मुलुकसभ्मे व्यापक स्थान भेटल। ओहि क्रमम हिमाली क्षेत्र तिब्बतमा सर्वप्रथम धर्मराज स्रोङ्चन गम्पो (जन्मकाल ५५७ ई.) क राज्यकालमा बौद्ध धर्मको प्रवेश भेल छल विशेषतः (७६३ ई.मा) नालन्दासँ शान्तरक्षितक तिब्बत आगमन पश्चात् ई आउर व्यापक रूप सँ भेल। ओ तिब्बतम बौद्धधर्मक प्रचारार्थ स्वयं राजाके आमन्त्रण केनेए छल।
बौद्ध शासनधर शेर्पा महापुरुषसभ:[सम्पादन करी]
खुम्बु क्षेत्रक बौद्ध शासनधर[सम्पादन करी]
सोलु क्षेत्रको बौद्ध शासनधर[सम्पादन करी]
खुम्बु क्षेत्रम अवस्थित शेर्पा गोन्पासभ[सम्पादन करी]
- पङ्पोछे पलरिवो गोन्पा
- थाङ्मद् देछेन छोस्खोर लिङ गोन्पा
- रिमद्शुङ् पद्म छोस्लिङ् गोन्पा
- लुग ल्हाक्याब गोन गोन्पा
- क्यरोग सङ्ङ्ग छोस्लिङ गोन्पा
- खुम्बु देछेन छोस्लिङ् गोन्पा
- नाग्पोछे सङ्ङ्ग थेग्छोग देछेन लिङ गोन्पा
- तेङ्पोछे दोङ्ङ्ग थेग्छोग छोस्लिङ गोन्पा
- लफुग्दो थरलिङ गोन्पा
- फुर्चे ड्रग्रि छोस्लिङ गोन्पा
- छाम्खङ् दोङ्ङ्ग छोस्जोङ
- देवोछे चुन्गोन शेरब् लिङ
- खारी गदन् तन्फेल लिङ गोन्पा[९]
तस्विरसभ[सम्पादन करी]
सोलु क्षेत्रम अवस्थित शेर्पा गोन्पासभ[सम्पादन करी]
- ट्राशी थोङ्मोन लिङ गोन्पा
- चीवाङ् ज्यङ्छुब छोस्लिङ गोन्पा
- जासा सम्तन् लिङ गोन्पा
- थोथोङ་ थोङड्रोल सम्तन् छोस्लिङ गोन्पा
- फुग्मोछे कर्म छोस्लिङ् गोन्पा
- सेरलोग शदड्रुब सुङड्रेललिङ गोन्पा
- ड्रग्शिङ्तोग शद्ड्रुब थर्लिंग गोन्पा
- साकार गोन्पा
- सोग्दोद सम्तन छोस्लिङ गोन्पा
- सेल्वा ज्यङ्छुब छोस्लिङ गोन्पा[१०]
तस्विरहरू[सम्पादन करी]
शेर्पा विद्वान[सम्पादन करी]
यस विषय बारे सम्पादन र संशोधन कार्य जारी रहेको छ...
शेर्पा कलाकार[सम्पादन करी]
यस विषय बारे सम्पादन र संशोधन कार्य जारी रहेको छ...
प्रसिद्ध आरोही[सम्पादन करी]
ई विषय बारे सम्पादन आर संशोधन कार्य जारी अछि...
सन्दर्भ सामग्रीसभ[सम्पादन करी]
- ↑ http://www.bergadventures.com/v3_main/Sherpa-Story1.php
- ↑ शेर्पासभक इतिहास आ संस्कृति, पृष्ठ नं. १२ | लेखक: आचार्य ङग्वाङ वोद्सेर लामा शेर्पा | वि.स. २०५८ मे नेपाल शेर्पा संघ द्वारा प्रकाशित | भाषा: नेपाली
- ↑ शेर्पाहरूको इतिहास र संस्कृति, पृष्ठ नं.३-५ |लेखक: आचार्य ङग्वाङ वोद्सेर लामा शेर्पा | वि.स. २०५८ मा नेपाल शेर्पा संघ द्वारा प्रकाशित | भाषा: नेपाली
- ↑ ब्रह्मदण्ड नामक शेर्पा इतिहास, लेखक: लामा सङग्यस् तन्जीन शेर्पा | नेपाली अनुवादक: आचार्य ङग्वाङ वोद्सेर लामा शेर्पा | वि.स. २०५८ मा नेपाल शेर्पा संघ द्वारा प्रकाशित | भाषा: नेपाली
- ↑ शेर्पाहरूको इतिहास र संस्कृति, लेखक: आचार्य ङग्वाङ वोद्सेर लामा शेर्पा | वि.स. २०५८ मा नेपाल शेर्पा संघ द्वारा प्रकाशित | भाषा: नेपाली
- ↑ SNOWLIGHT OF EVEREST | Nepal Research Centre Publications No. 18, ISBN 3-515-06078-2 | Copyright 1992 by Franz Steiner Verlag Wiesbaden GMbH, Stuttgart | भाषा: शेर्पा
- ↑ High Religion A Cultural and Political History of Sherpa Buddhism| Sherry B. Ortner | ISBN 978-81-208-0949-9 | Copyright 1989 BY PRINCETON UNIVERSITY PRESS
- ↑ DOCUMENTS POUR L'ÉTUDE DE LA RELIGION ET DE L'ORGANISATION SOCIALE DES SHERPA | Çar-p'ai Bla-ma Sangs-rgyas bstan-'jin et Alexander W. Macdonald | Junbesi/Paris-Nanterre 1971 | Written in Sherpa Language
- ↑ Shar-pa'i chos dang 'brel ba'i lo rgyus me po'i zhal lung, Pg. 534-543 | Copyright Gyurmey Chodrak 2008 | Published by The Mountain Institute,
- ↑ Shar-pa'i chos dang 'brel ba'i lo rgyus me po'i zhal lung, Pg. 543-549 | Copyright Gyurmey Chodrak 2008 | Published by The Mountain Institute,
- ↑ "World Record: Apa Sherpa's Everest summit no 21". http://explorersweb.com/everest_k2/news.php?id=20142.
- ↑ "PeakFreaks 14 safe summits", मई १९, २०१३।
- ↑ १३.० १३.१ "7-Eleven worker becomes first woman to climb Mount Everest seven times", Rawstory.com, २०१६, अभिगमन तिथि २०१६-०५-२०।
- ↑ "Most ascents of Everest by a woman", Guinness World Records, अभिगमन तिथि २०१६-०५-१२।
- ↑ 8000ers.com. Ascents - Everest (without supplementary oxygen). http://www.8000ers.com/cms/download.html?func=startdown&id=154.
- ↑ "rip 2011"।
- ↑ Nawang Gombu
- ↑ [४]
- ↑ [५]
- ↑ PBS
- ↑ २१.० २१.१ २१.२ [६]
- ↑ [७]
- ↑ Himalayan Database - Spring 2005 Everest
- ↑ २४.० २४.१ [८]
- ↑ [९]
- ↑ [१०]
- ↑ [११]
- ↑ "New Everest Record is Confirmed". 2004-09-16. http://news.bbc.co.uk/2/hi/south_asia/3662040.stm. अन्तिम पहुँच तिथि: 2012-02-04.
- ↑ "NEW/OLD RECORDS", Everestsummiteersassociation.org, अभिगमन तिथि २०१४-०७-२०।
- ↑ "Babu Chiri Sherpa has died 4/29/01", EverestNews.com, अभिगमन तिथि २०१०-१२-१३।
- ↑ New/Old Records
- ↑ Glenday, Craig (२०१०), Guinness World Records 2010: Thousands of New Records in The Book of the Decade!, पृ: 210, आइएसबिएन 978-0-553-59337-2, अभिगमन तिथि २०११-०७-२२।
- ↑ THT 10 years ago: Ming Kipa's record was happenstance‚ says sister, २०१३, अभिगमन तिथि २०१३-०५-२८।


text:
ललित नारायण मिथिला विश्वविद्यालय पूर्व कुलपति आ प्रकाण्ड विद्वान डॉ.
लक्ष्मण झाक जन्म हुनक पैतृक, दरभंगा जिलाक रसियारी गाममे 5 सितंबर 1916 के
भेल छल. डॉ. झा 1942 मे गाँधी जीक नेतृत्वमे अंग्रेजक विरुद्ध चलाओल गेल
"भारत छोड़ो आंदोलन''मे सक्रिय रूपसँ भाग लेने छलाह.
मैथिली, संस्कृत, अंग्रेजी आ हिन्दीक प्रकाण्ड विद्वान डॉ. लक्ष्मण झा
'मिथिला आ मगध' विषयपर लंदन विश्वविद्यालयसँ 1949 ईस्वीमे पी.एच.डी.क उपाधि
प्राप्त कएलनि. महान मातृभूमि आ मातृभाषा अनुरागी डॉ.झा कैम्ब्रिज आ
ऑक्सफोर्डक अध्यापन हेतु प्रस्तावकेँ ठोकरा देलनि आ मिथिला-मैथिलीक विकासक
लेल आजीवन कटिवद्ध रहलाह. नेपाल आ भारत, दूनू पार अवस्थित मिथिलाक एककऽ
भारतीय गणराज्यक अंतर्गत एकटा फराक मिथिला राज्य बनेबाक परिकल्पना करैत ई
सुगौली संधिक विरोधमे सभसँ पहिने ठाढ़ भेलाह. पृथक मिथिला राज्यक लेल
चलाओल जा रहल आंदोलनक ई प्रणेता कहल जाइत छथि. बहुआयामी प्रतिभासंपन्न डॉ.
झा मिथिला-मैथिली आ मैथिलक गौरव उत्थान लेल सतत प्रयत्नशील रहलाह. ई 1952
ई.मे दरभंगा लोकसभा क्षेत्रसँ सोशलिस्ट पार्टीक टिकट पर चुनाव सेहो लड़ल
रहथि. 1977-78मे मिथिला विश्वविद्यालक कुलपतिक रूपमे अपन 10 महिनाक
कार्यकाल मे ई मात्र 1 टाका अपन वेतन स्वरूप लेइत छलाह. हिनक जीवनक सादगी
आ उच्च विचारक चलतेँ हिनका मिथिलाक गाँधी आ अभिनव अयाची सेहो कहल जाइत अछि. डॉ. झाक अनेक पोथी प्रकाशित अछि जाहिमे अंग्रेजीक Mithila & Magadh
(1948), Mithila A Union Republic ( 1951), Mithila A Sovereign Repulic
(1954), Mithila will Rise (1955), The Northern Border (1955), The Voters
In Mithila (1956), The Teachers in Mithila ( 1956), University For
Mithila (1956), मैथिलीमे मिथिला भाषा ( १९५२), मिथिलाक उद्धार (1955),
मिथिलाक मुक्ति (1956) तथा हिन्दीमे लंदन के पत्र (1949), किछु प्रमुख
पोथी अछि. एकर अलावे विभिन्न भाषामे करीब पचास टा सँ बेसी पाण्डुलीपि
एखनहु प्रकाशनक बाट ताकि रहल अछि. ई अपन जीवनकालमे सैकड़ो आलेख लिखलनि जे
विभिन्न पत्र-पत्रिकामे छपल. मिथिलाक सारस्वत परंपराक प्रतीक डॉ.लक्ष्मण
झाक निधन 2000 ई. आजुके दिन अर्थात 23 जनवरीकेँ हुनक अपन गाम रसियारी मे भऽ
गेल. मिथिलाक एहि महान मनीषीक तेरहम पुण्यतिथिपर मिथिमिडिया हुनका मोन
पारब अपन कर्तव्य बुझैत अछि आ एहि मिथिला विभूतीक प्रति अपन श्रद्धांजलि
अर्पित करैत अछि. — चन्दन कुमार झा
Maithili News, Mithila News, Maithili Sahityakaar, Gajal, Kavita, Sampark, Goshthi, Maithili News


text:
कोल्लम
निर्देशाङ्क: ८°५३′उत्तर ७६°३६′पूर्व / ८.८८° उत्तर ७६.६०° पूर्व
कोल्लम(मलयालम: കൊല്ലം, कॊल्लम्)केरलमे अरब सागरक तट पर अष्टमुदी झीलके निकट बसल एक बंदरगाह नगर छी। व्यवसायिक दृष्टिसं महत्वपूर्ण इ नगर कs प्राचीन कालसं विशेष महत्व रहल अछि। इब्न बतूता द्वारा १४हम शताब्दीमे एकरा भारतके पांच बड़का बंदरगाहसभमे शुमार कएने छल । मानल जाइत अछि कि इ शहर कs स्थापना नवम शताब्दी मे सीरियाके व्यापारी सपीर ईसो द्वारा कएल गेल छल । कोल्लम कs अही ठामक प्राकृतिक खूबसूरती आर विविधतासभक लेल जानल जाइत अछि। समुद्र, झील, मैदान, पहाड़, नदिसभ, बैकवाटर, जंगल, आदि विविधतासभ एकरा अन्य स्थानसभसं पृथक करेत अछि।
विषय सूचीसभ
भूगोल[सम्पादन करी]
कोल्लम कs सीमासभसं पत्तनमत्तिट्टा जिला आर आलप्पुषा़ जिला उत्तरी दिस, तथा तिरुअनन्तपुरम जिला दक्षिणी दिस सं लागैत अछि।
प्रमुख आकर्षण[सम्पादन करी]
थंगसेरी[सम्पादन करी]
रामेश्वर मंदिर[सम्पादन करी]
अंचेनकोइल[सम्पादन करी]
अलुमकडावू[सम्पादन करी]
मायानद[सम्पादन करी]
ओचिरा[सम्पादन करी]
जटायुपर[सम्पादन करी]
पालरुवी जलप्रपात[सम्पादन करी]
पिकनिक विलेज[सम्पादन करी]
आवागमन[सम्पादन करी]
बाह्य जडीसभ[सम्पादन करी]
- कोल्लम जिला आधिकारिक जालस्थल
- The enhanced version of the Kollam Official website
- Quilon.com
- Tourist Places In Kollam
- Aerial View
- Website of Valiyakoonambaikulam Devi Temple


text:
ब्रह्माण्ड सुन्दरी
ब्रह्माण्ड सुन्दरी (मिस यूनिवर्स) मिस यूनिवर्स संगठन द्वारा आयोजित कएल जाए वाला एक वार्षिक अंतरराष्ट्रीय सौन्दर्य प्रतियोगिता अछी।
प्रतियोगिता क १९५२ मे कैलिफोर्निया स्थित कपड़ा कंपनी पेसेफिक मिल्स द्वारा स्थापित कएल गेल छल। प्रतियोगिता कैसर-रोथ आर बाद मे गल्फ एंड वेस्टर्न इण्डस्ट्रीज क हिस्सा बनल, वर्ष १९९६ मे एकरा डोनाल्ड ट्रम्प अधिग्रहित करि लेल गेल।
अपन प्रतिद्वंद्वी प्रतियोगितासभ - मिस वर्ल्ड आर मिस अर्थ - क तरह दुनिया क सबसँ अधिक प्रचारित सौंदर्य प्रतियोगितासभ मे से एक छी। वर्ष २०१३ मे ई खिताब वेनेजुएला क गैब्रिएला इसलऱ़ जीतने छल।


text:
मैथिली बाल कहानी : एकटा मसोमात छलीह आ’ हुनका एकेटा बेटा छलन्हि। ओ’ छल बड्ड चुस्त-चलाक। एक दिनुका गप अछि। ओ स्त्री जे छलीह, अपना बेटाकें बगिया बना कए देलखिन्ह। ओहि बालक केँ बगिया बड्ड नीक लगैत छलैक। से ओ’ एहि बेर ओ’ एकटा बगिया बाड़ीमे रोपि देलक। ओतए बगिया के गाछ निकलि आएल।
बगिया के गाछ, नञि देखल ने सुनल। माय बेटा ओहि बगियाक गाछक खूब सेवा करए लगलाह। आ कनेक दिनमे एकटा बड़का बगियाक गाछ बनि गेलै। कनेक दिनमे ओहि गाछमें खूब बगिया फड़य लागल। ओ’ बच्चा गाछ पर चढ़ि कए बगिया तोड़ि कए खाइत रहैत छल।
एक दिनुका गप अछि। एकटा डाइन बुढ़िया रस्तासँ जा’ रहल छल। ओकरा मनुक्खक मसुआइ बना कए खायमे बड्ड नीक लगैत रहैक। से ओ’ जे बच्चाकेँ गाछ पर चढ़ल देखलक, तँ ओकर मोन लुसफुस करए लगलैक।
इहो पढू : मैथिली किस्सा – ‘गोनू झा’ के स्वर्ग से बजाहट
ओ बुढ़िया मोनसूबा बनबए लागल जे कोना कए ई बच्चा के फुसियाबी आ एकरा घर ल जा कए एकर मसुआइ बना कए खाइ। एक दिन बुढ़िया बच्चाकेँ बगियाक गाछ लग असगर देखि के ओ बच्चाकें लग गेल आ कहलक-
बुढ़िया- “बौआ एकटा बगिया हमरा नहि देब। बड्ड भूख लागल अछि।”
बच्चा बगियाक गाछ पर से ओकर हाथ पर बगिया देबय लागल।
बुढ़िया कहलक- “बौआ हम हाथसँ कोना लेब बगिया हथाइन भ जायत।”
बच्चा बगिया माथ पर राखए लागल।
बुढ़िया कहलक- “हँ हँ माथ पर नहि राखू। मथाइन भ जायत।”
बच्चो छल दस बुधियारक एक बुधियार। खोइछमे बगिया देबए लागल।
“ई की करैत छी बौआ। बगिया खोँछाइन भ जायत, अहाँ झुकि कए बोरामें दए दिअ।”
मुदा बच्चा तँ छल बुझू जे गोनू झाक मूल-गोत्रेक। बच्चा बाजल- “नञि गए बुढ़िया। तों हमरा बोरामें बन्द कए भागि जेमह। माय हमरा ठग सभसँ सहचेत रहबाक हेतु कहने अछि।”
इहो पढू : गोनू झा के माँ कालीक साक्षात दर्शन
मुदा बुढ़ियो छल ठगिन बुढ़िया। ठकि फिसिया कए बोली-बाली दए कए ओकरा मना लेलक। बगियाक गाछ से जखने बच्चा झुकल बुढ़िया ओकरा बोरामे कसि कए चलि देलक। बुढ़िया रस्तामें थाकि कए एकटा गाछक छहरिमे बैसि गेलि।
कनेक कालमे बुढ़िया के आँखि लागि गेल। ओ ओतै गाछक छहरिमे सूति रहल। बच्चा मौका देखि कोहुना कए ओहि बोरासँ बाहर बहरा गेल आ भीजल माटि, पाथर आ काँट-कूस बोरामे ध कए ओहिना बान्हि कए पड़ा गेल।
बुढ़िया जखन सूति कए उठल त ओ बोरा कए ल के आगू बढ़ल त ओकरा बोरा भरिगर बुझएलैक। बुढ़िया मोने-मोन प्रसन्न भ गेलि ई सोचि के जे हृष्ट-पुष्ट मसुआइ खएबाक मौका बहुत दिन पर भेटल छैक ओकरा। रस्तामे भीजल माटिसँ पानि खसए लागल तँ ओकरा लगलैक जे बच्चा लगही कए रहल अछि।
बुढ़िया कहलक जे- “माथ पर लहुशंका कए रहल छए बौआ। कोनो बात नहि। गाम पर तोहर मसुआइ बना कए खायब हम।”
कनेक कालक बाद बुढ़िया के काँट गरए लगलैक, बुढ़िया कहलक- “बौआ, बिट्ठू काटि रहल छी। कोनो बात नहि कतेक काल धरि काटब। आय त गाम पर तोहर मसुआइ बना कए खायब हम।”
बुढ़्याक एकटा बेटी छलैक। गाम पर पहुँचि कए बुढ़िया अपन बेटी से कहलक जे- “आइ एकटा मोट-सोट शिकार छौ बोरामें। जल्दीसे एकर मसुआइ बना। लेकिन जखन माय बेटी बोरा खोललक तँ निकलल माटि, काँट आ पाथर। बुढ़िया कहलक “कोनो बात नहि, ऐ बेर भाईग गेलौ दोसर बेर।”
इहो पढू : मैथिली किस्सा – गोनू झाक पुरस्कार
किछ दिन के बाद बुढ़िया भेष बदलि के फेरसँ पहुँचल बगियाक गाछ तर। एहि बेर बच्चा ओकरा नञि चीन्हि सकल। मुदा जखन ओ झुकि कए बगिया बोरामे देबाक गप कहलक तँ बच्चाकेँ आशंका भेलैक।
बच्चा बाजल- “गए बुढ़िया, तोँही छँ ठगिन बुढ़िया। ओए दिन तुहीं हमरा ठैग के बोरा में बंद क ल गेल छेलें। हमरा पूरा याद या तोँही छँ ऊ ठगिन बुढ़िया।”
मुदा बुढ़िया जखन शप्पथ खएलक तँ ओ बच्चा झुकि कए बगिया बोरामे देबए लागल। आ फेर भेल वैह बात। बगियाक गाछ से जखने बच्चा झुकल बुढ़िया ओकरा बोरामे कसि कए चलि देलक। एहि बेर बुढ़िया कतहु ठाढ़ नहि भेल।
एहि बेर बुढ़िया सोझे घर पहुँचल आ बेटी लग बोरा राखि के कहलक आइ एकटा मोट-सोट शिकार छौ बोरामें। जल्दीसे एकर मसुआइ बना। इ सब कैह के बुढ़िया नहाए-सोनाए ले चलि गेल।
बुढ़ियाक बेटी एहि बेर जखन बोरा खोललक तँ एकटा नमगर केश बला बच्चाकेँ देखलक। बच्चाकेँ बोरामें से निकाईल के ओ पुछलक- “तोहर केश एतै नमगर छौ और हमर केश नमगर नहि अछि से किएक।”
बच्चा तँ छल दस होसियरक एक होसियार तैँ। बच्चा झटसं बुढ़ियाक बेटी से कहलक- “अहाँक माय अहाँक माथ ऊखड़िमे दए समाठसँ नहि कुटने होयतीह। तैँ अहाँक केश नमगर नहि अछि।”
बच्चाकेँ बात सुनिके बुढ़ियाक बेटी कहलक हमरो अपन केश नमगर करै के अछि। बुढ़ियाक बेटी झटसं ऊखड़ि आ समाठसँ ल अनलक। बुढ़ियाक बेटी अपन केश बढ़ेबाक लेल अपन माथ ऊखड़िमे देलन्हि छल कि ओ बच्चा ओकरा समाठसँ ऊखड़िमे कूटै लागल। आ ओकरा कुटैत-कुटैत मारि देलक।
ओय के बाद बच्चा ओकरा मारि ओकर मासु बनेलक। आ बुढ़िया लेल मासु परसि के रैख देलक। बुढ़िया जखन पोख्रिसँ नहाए-सोनाए कए आयल तँ देखलक मासु परसि के राखल छल। ओ खेनाइ पर बैस गेल।
जखने ओ खेनाइ पर बैसलि तँ लगमे एकटा बिलाड़ि छल से बाजि उठल- “म्याँऊ, अपन धीया अपने खाँऊ। म्याँऊ। अपन धीया अपने खाँऊ।”
बिलाड़ि के बात सुनी के बुढ़िया अपन बेटी क आवाज लगाक कहलक- “बेटी एकरा मासु नहि देलहुँ की। तँ बाजि रहल अछि।”
ओ बच्चा बिलाड़िक आँगा सेहो मासु राखि देलक मुदा बिलाड़ि मासु नहि खएलक। इ देख के आब बुढ़ियाक माथ घुमल। ओ बेटीकेँ सोर कएलक तँ ओ बच्चा समाठ ल कए आयल आ बुढ़िया के समाठसँ मारि देलक। ओय के बाद बच्चा अपन गाम पर चलि गेल।
गाम पर गेला के बाद बच्चा सब समाद अपन माय से कहलक। आ फेरसँ बच्चा बगियाक गाछ पर चढ़ि बगिया खए लागल।
➥ बाल किस्सा और पढ़ैय के लेल क्लिक करू।
(Read all latest Maithili News, Kids Stories News Headlines in Maithili and Stay updated with Maithili Samachar)


text:
मुदा मेट्रो रेल मे खर्च किछ बेसि लागैत अछि आओर बनाबय मे टाइम सेहो लागैत अछि.
पटना मे चलत मोनो रेल
बिहारक राजधानी पटना मे दिल्ली के मेट्रो जकां मोनो रेल शुरू होए वाला अछि. पटना के लोक के लेल ई नीक खबर अछि. पटना मे यातायात के जे हाल अछि ओकरा देखैत मेट्रो आ मोनो रेल चलानाय बेहद जरूरी अछि. सरकार त मेट्रो रेल पर विचार करैत छल
मुदा मेट्रो रेल मे खर्च किछ बेसि लागैत अछि आओर बनाबय मे टाइम सेहो लागैत अछि.
मुदा मेट्रो रेल मे खर्च किछ बेसि लागैत अछि आओर बनाबय मे टाइम सेहो लागैत अछि.
मेट्रो रेल मे मोनो रेल के तुलना मे जगह कनि बेसि छेकैत अछि. ओहि हिसाब सं मोनो रेल के नीक कहक चाही. ई मेट्रो सं सस्ता सेहो अछि. मुम्बई मे सेहो मोनो रेल बनि रहल अछि. अगर खर्च के देखल जाए त मेट्रो के एक किलोमीटर लिंक तैयार करय पर 225 करोड़ रुपया के खर्च आबैत अछि जखन कि मोनो रेल मे मात्र 31 करोड़ रुपया केर.
लार्सन एंड टूर्बो कंपनी... एल एंड टी एकरा बनाबय लेल एकटा प्रपोजल सरकार के पास रखलक अछि. सरकार प्रपोजल सं खुश होएत कंपनी के डीपीआर बनाबए लेल करहक अछि. अगर सभ किछ नीक रहल... काज समय पर शुरू भ गेल त दू-ढाई साल के अंदर मोनो रेल चालू भ जाएत. लोक के एहि सं बड़ फायदा मिलतन्हि.
पटना मे अखन जेहि इलाका के डीपीआर बनाबय लेल कहल गेल अछि ओ अछि-
पटना जंक्शन सं गांधी मैदान...
पटना जंक्शन सं हवाई अड्डा...
पटना जंक्शन सं पाटलिपुत्रा कॉलोनी...
आओर
पटना जंक्शन सं कंकड़बाग कॉलोनी.
दिल्ली मे जेना कइटा मेट्रो स्टेशन पर शॉपिंग मॉल बनाएल गेल अछि ओहिना एहिठाम सेहो मोनो रेल स्टेशन पर मॉल बना जगह के बेहतर इस्तेमाल सेहो होएत आओर पाई सेहो आएत.
Subscribe to: Post Comments (Atom)


text:
जे अहाँ एतेक मोन पडि रहल छी,
अहाँ’क स्मृति मोन बेकल कs रहल अछि,
आई इ इजोरिया राति में की भेल,
एकर शीतलता कतय चलि गेल,
हमर देह किएक एहि में जरि रहल अछि,
एकर तपिश में हम दग्ध भs रहल छी,
दूर कतओ कोनो प्रेयसी विरहा गाबि रहल अछि,
ओकर आवाज टीस बढा रहल अछि,
हवा’क सरसराहट अहाँ’क आभास कराबैत अछि,
लागल जेना अहाँ हमरा अपन अंक में लय रहल छी,
अहाँ’क कतेक बात मोन पडैत अछि,
मोन पडैत अछि अहाँ’क कजरायल आँखि,
जाहि में डूबि केँ दुनियादारी बिसरि जायत छलहुँ,
साँझ में चौखटि पर अहाँ केँ देखिते,
दिन भरिक थकान बिसरि जायत छलहुँ,
फेर बैसा केँ अपन आँचर सँ घाम पोछनाय,
अहाँ’क ओ प्रेम भरल गप,
अहाँ’क उ रुसनाय आ हमर मनौनाय,
हाथ पकडिते अहाँ केँ हाथ झटकि देनाय,
फेर अपन गात सँ सटाबिते अहाँ’क लजौनाय,
तेखने कोनो आवाज तन्द्रा भंग कयलक,
आ हमरा कल्पना सँ यथार्थ में आबिते,
बुझायल जेना केओ जमीन पर पटकि देलक,
अहाँ सँ दूर एहि शहर में,
एक अहाँ’क स्मृतिये टा अछि जे,
सदिखन हमरा संग अछि,
जे एहि दूरी’क आभास नहिं होमय दैत अछि,
प्रिये जल्दीए हम घुरि आयब आ,
तेखन इ इजोरिया राति अपन आनन्द राति होयत।
ग्राम- बलियारी, डाक- झंझारपुर,
जिला- मधुबनी (बिहार)- ८४७४०४
ई-मेल- kkmallick@gmail.com
सम्पर्क-+९१-९७३९००४९७० (बंगलोर)